2011R1233 — SK — 22.08.2013 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE EURÓPSKEHO PARLAMENTU A RADY (EÚ) č. 1233/2011

zo 16. novembra 2011

o uplatňovaní určitých usmernení v oblasti štátom podporovaných vývozných úverov a o zrušení rozhodnutí Rady 2001/76/ES a 2001/77/ES







EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207, so zreteľom na návrh Európskej komisie, konajúc v súlade s riadnym legislatívnym postupom ( 1 ), keďže: (1) Exportno-úverové agentúry prispievajú k rozvoju svetového obchodu, keďže podporujú vývoz a investície spoločností tým, že dopĺňajú financovanie a poistenie zo strany súkromného sektora. Únia je jednou zo zmluvných strán dohody o štátom podporovaných vývozných úveroch (ďalej len „dohoda“) Organizácie pre hospodársku spoluprácu a rozvoj (ďalej len „OECD“). Dohoda, ktorú uzavreli jej účastníci, stanovuje finančné podmienky, ktoré môžu exportno-úverové agentúry ponúkať s cieľom podporiť vytvorenie rovnakých podmienok pre štátom podporované vývozné úvery. (2) Na základe rozhodnutia Rady 2001/76/ES z 22. decembra 2000, ktorým sa nahrádza rozhodnutie zo 4. apríla 1978 o uplatňovaní niektorých usmernení v oblasti štátom podporovaných exportných úverov ( 2 ), a rozhodnutia Rady 2001/77/ES z 22. decembra 2000 o uplatňovaní zásad rámcovej dohody o financovaní projektu v oblasti úradne podporovaných exportných úverov ( 3 ) sa v Únii uplatňujú usmernenia obsiahnuté v dohode a osobitné pravidlá pre projektové financovanie. (3) Dohoda prostredníctvom činnosti exportno-úverových agentúr nepriamo podporuje voľný a spravodlivý obchod a investície spoločností, ktoré by inak mali obmedzenejší prístup k úverovým nástrojom poskytovaným súkromným sektorom. (4) Členské štáty by pri zriaďovaní, navrhovaní a vykonávaní svojich vnútroštátnych systémov vývozných úverov a pri vykonávaní dohľadu nad činnosťami v oblasti štátom podporovaných vývozných úverov mali postupovať v súlade so všeobecnými právnymi predpismi Únie v oblasti vonkajšej činnosti, napríklad pokiaľ ide o upevňovanie demokracie, dodržiavanie ľudských práv, súdržnosť rozvojových politík a boj proti klimatickým zmenám. (5) Účastníci dohody sú zapojení do nepretržitého procesu, ktorého cieľom je minimalizovať narušenie trhu a vytvoriť rovnaké podmienky, na základe ktorých bude poistné účtované exportno-úverovými agentúrami založené na riziku, pričom by malo byť primerané s ohľadom na krytie dlhodobých prevádzkových nákladov a strát a v súlade s požiadavkami Svetovej obchodnej organizácie. Aby bolo možné tento cieľ splniť, systémy vývozných úverov fungujú transparentne a agentúry o tom zodpovedajúcim spôsobom podávajú správy OECD. (6) Správne zacielené vývozné úvery poskytované exportno-úverovými agentúrami môžu zlepšiť možnosti prístupu spoločností z Únie vrátane malých a stredných podnikov (MSP) na trh. (7) Účastníci dohody a členské štáty Únie sa dohodli na tom, že zverejnia určité informácie týkajúce sa vývozných úverov v súlade s pravidlami OECD a Únie pre transparentnosť, aby prispeli k vytvoreniu rovnakých podmienok pre účastníkov dohody a členské štáty. (8) Únia vykonáva opatrenia v oblasti transparentnosti a podávania správ, tak ako sú uvedené v prílohe I. (9) So zreteľom na vyostrujúcu sa hospodársku súťaž na svetových trhoch a s cieľom zabrániť konkurenčnému znevýhodneniu spoločností z Únie by Komisia mala vzhľadom na oprávnenie rokovať, ktoré jej udelili členské štáty, podporiť úsilie OECD osloviť strany, ktoré nie sú účastníkmi dohody. Komisia by mala využiť dvojstranné a viacstranné rokovania s cieľom zaviesť celosvetové normy pre štátom podporované vývozné úvery. Celosvetové normy v tejto oblasti sú nevyhnutným predpokladom rovnakých podmienok v rámci svetového obchodu. (10) Napriek tomu, že krajiny OECD sa riadia dohodou, krajiny, ktoré nie sú členmi OECD, nie sú účastníkmi dohody, a to by mohlo viesť ku konkurenčnému zvýhodneniu vývozcov z týchto krajín. Tieto krajiny sa preto vyzývajú, aby uplatňovali dohodu s cieľom zabezpečiť rovnaké podmienky aj na globálnej úrovni. (11) So zreteľom na lepšiu regulačnú politiku Únie, ktorej cieľom je zjednodušiť a zlepšiť existujúce právne predpisy, sa Komisia a členské štáty vo svojich budúcich preskúmaniach dohody podľa potreby zamerajú na znižovanie administratívneho zaťaženia podnikov a vnútroštátnych správnych orgánov vrátane exportno-úverových agentúr. (12) Účastníci dohody sa rozhodli zmeniť, doplniť a racionalizovať dohodu. Zmeny, na ktorých sa dohodli, sa týkajú zjednodušenia používania z hľadiska používateľov, zvýšenia miery ucelenosti, pokiaľ ide o príslušné medzinárodné záväzky, a dosiahnutia väčšej transparentnosti najmä s ohľadom na krajiny, ktoré nie sú účastníkmi dohody. Okrem toho účastníci dohody súhlasili s tým, aby boli do textu dohody zaradené pravidlá projektového financovania, ktoré boli zavedené rozhodnutím 2001/77/ES, a pravidlá vývozných úverov pre lode, ktoré boli zavedené rozhodnutím Rady 2002/634/ES ( 4 ), ktorým sa mení a dopĺňa rozhodnutie 2001/76/ES. (13) Rozhodnutie 2001/76/ES v znení zmien a doplnení by preto malo byť zrušené a nahradené týmto nariadením s konsolidovaným a revidovaným znením dohody v jeho prílohe a rozhodnutie 2001/77/ES by malo byť zrušené. (14) S cieľom plynule a urýchlene začleniť zmeny a doplnenia usmernení stanovených v dohode, tak ako sa na nich dohodli účastníci dohody, do právnych predpisov Únie by Komisia mala prijať delegované akty s cieľom zmeniť a doplniť v prípade potreby prílohu II. Komisii by sa preto mala udeliť právomoc prijímať akty v súlade s článkom 290 Zmluvy o fungovaní Európskej únie, pokiaľ ide o zmeny a doplnenia usmernení, tak ako sa na nich dohodli účastníci dohody. Je osobitne dôležité, aby Komisia počas prípravných prác uskutočnila vhodné konzultácie, a to aj na expertnej úrovni. Pri príprave a vypracúvaní delegovaných aktov by Komisia mala zabezpečiť súčasné, včasné a vhodné postúpenie príslušných dokumentov Európskemu parlamentu a Rade, keďže: PRIJALI TOTO NARIADENIE:







Článok 1

Uplatňovanie dohody

Usmernenia obsiahnuté v Dohode o štátom podporovaných vývozných úveroch (ďalej len „dohoda“) sa uplatňujú v Únii. Text dohody je pripojený k tomuto nariadeniu.

Článok 2

Delegovanie právomoci

Komisia prijme delegované akty v súlade s článkom 3 s cieľom zmeniť a doplniť prílohu II ako dôsledok zmien a doplnení usmernení, na ktorých sa dohodli účastníci dohody.

Ak sa to v prípade zmien a doplnení prílohy II v dôsledku zmien a doplnení usmernení, na ktorých sa dohodli účastníci dohody, vyžaduje z vážnych a naliehavých dôvodov, na delegované akty prijaté podľa tohto článku sa uplatňuje postup stanovený v článku 4.

Článok 3

Vykonávanie delegovania právomoci

1. Právomoc prijímať delegované akty sa Komisii udeľuje za podmienok stanovených v tomto článku.

2. Právomoc prijímať delegované akty uvedené v článku 2 sa Komisii udeľuje na dobu neurčitú od 9. decembra 2011.

3. Delegovanie právomoci uvedené v článku 2 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie v ňom uvedenej právomoci. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

4. Komisia oznamuje delegovaný akt Európskemu parlamentu a Rade súčasne, a to hneď po jeho prijatí.

5. Delegovaný akt prijatý podľa článku 2 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.

Článok 4

Postup pre naliehavé prípady

1. Delegované akty prijaté podľa tohto článku nadobúdajú účinnosť okamžite a uplatňujú sa, pokiaľ voči nim nie je v súlade s odsekom 2 vznesená námietka. V oznámení delegovaného aktu Európskemu parlamentu a Rade sa uvedú dôvody použitia postupu pre naliehavé prípady.

2. Európsky parlament alebo Rada môže vzniesť voči delegovanému aktu námietku v súlade s postupom uvedeným v článku 3 ods. 5. V takom prípade Komisia bez odkladu po oznámení rozhodnutia Európskeho parlamentu alebo Rady vzniesť námietku akt zruší.

Článok 5

Transparentnosť a predkladanie správ

Opatrenia v oblasti transparentnosti a predkladania správ, ktoré sa majú v Únii uplatňovať, sú uvedené v prílohe I.

Článok 6

Zrušenie

Rozhodnutia 2001/76/ES a 2001/77/ES sa týmto zrušujú.

Článok 7

Nadobudnutie účinnosti

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

1. Bez toho, aby boli dotknuté výhradné práva inštitúcií členských štátov, ktoré vykonávajú dohľad nad vnútroštátnymi programami pre vývozné úvery, každý členský štát predloží Komisii výročnú správu o činnosti s cieľom zvýšiť transparentnosť na úrovni Únie. Členské štáty predkladajú v súlade so svojím vnútroštátnym právnym rámcom správy o aktívach a pasívach, vyplatených poistných plneniach a vymožených čiastkach, nových záväzkoch, poistnej angažovanosti a poistných sadzbách. V prípade, ak je možné, že podmienené záväzky vyplývajú zo štátom podporovaných vývozných úverov, tieto činnosti sa vykazujú v rámci výročnej správy o činnosti.

2. Vo výročnej správe o činnosti členské štáty uvedú, ako sa riziká v oblasti životného prostredia, s ktorými môžu byť spojené ďalšie významné riziká, zohľadňujú v činnosti exportno-úverových agentúr v oblasti štátom podporovaných vývozných úverov.

3. Na základe týchto informácií vypracuje Komisia pre Európsky parlament výročnú správu, v ktorej zhodnotí plnenie cieľov a záväzkov Únie exportno-úverovými agentúrami.

4. Ak má Komisia oprávnenie rokovať na rozličných fórach medzinárodnej spolupráce, v súlade so svojimi právomocami predloží Európskemu parlamentu výročnú správu o uskutočnených rokovaniach s cieľom zaviesť globálne normy v oblasti štátom podporovaných vývozných úverov. Prvým obdobím, o ktorom sa v rámci pôsobnosti tohto nariadenia vypracuje správa, je rok 2011.

▼M1









PRÍLOHA II

OBSAH KAPITOLA I – VŠEOBECNÉ USTANOVENIA 1. ÚČEL 2. ŠTATÚT 3. ÚČASŤ 4. INFORMÁCIE DOSTUPNÉ PRE NEÚČASTNÍKOV 5. ROZSAH PÔSOBNOSTI 6. SEKTOROVÉ DOHOVORY 7. PROJEKTOVÉ FINANCOVANIE 8. ODSTÚPENIE 9. MONITOROVANIE KAPITOLA II – FINANČNÉ PODMIENKY PRE VÝVOZNÉ ÚVERY 10. PLATBA V HOTOVOSTI, MAXIMÁLNA ŠTÁTNA PODPORA A MIESTNE NÁKLADY 11. KATEGORIZÁCIA KRAJÍN NA ÚČELY MAXIMÁLNEJ LEHOTY SPLATNOSTI 12. MAXIMÁLNE LEHOTY SPLATNOSTI 13. LEHOTY SPLATNOSTI PRE ELEKTRÁRNE INÉ AKO JADROVÉ ELEKTRÁRNE 14. SPLÁCANIE ISTINY A PLATBA ÚROKOV 15. ÚROKOVÉ SADZBY, POISTNÉ SADZBY A INÉ POPLATKY 16. DOBA PLATNOSTI VÝVOZNÝCH ÚVEROV 17. OPATRENIA NA ZABRÁNENIE STRATÁM ALEBO NA ICH MINIMALIZÁCIU 18. VYROVNANIE 19. MINIMÁLNE FIXNÉ ÚROKOVÉ SADZBY PRI ŠTÁTNEJ FINANČNEJ PODPORE 20. STANOVENIE SADZIEB CIRR 21. PLATNOSŤ SADZIEB CIRR 22. UPLATŇOVANIE SADZIEB CIRR 23. POISTNÉ ZA ÚVEROVÉ RIZIKO 24. MINIMÁLNE POISTNÉ SADZBY ZA ÚVEROVÉ RIZIKO 25. KATEGORIZÁCIA KRAJÍN PODĽA RIZIKA 26. POSÚDENIE RIZIKA SUVERÉNNEHO DLŽNÍKA 27. KATEGORIZÁCIA PODĽA RIZIKA KUPUJÚCEHO 28. KATEGORIZÁCIA MNOHOSTRANNÝCH A REGIONÁLNYCH INŠTITÚCIÍ 29. PERCENTO A KVALITA POISTNÉHO KRYTIA ŠTÁTOM PODPOROVANÝCH VÝVOZNÝCH ÚVEROV 30. METÓDY ZMIERNENIA RIZIKA KRAJINY 31. ZNÍŽENIE ÚVEROVÉHO RIZIKA KUPUJÚCEHO 32. PREHODNOCOVANIE PLATNOSTI MINIMÁLNYCH POISTNÝCH SADZIEB ZA ÚVEROVÉ RIZIKO KAPITOLA III – USTANOVENIA TÝKAJÚCE SA VIAZANEJ POMOCI 33. VŠEOBECNÉ ZÁSADY 34. FORMY VIAZANEJ POMOCI 35. ZDRUŽENÉ FINANCOVANIE 36. OPRÁVNENOSŤ KRAJINY NA VIAZANÚ POMOC 37. OPRÁVNENOSŤ PROJEKTOV 38. MINIMÁLNA ÚROVEŇ ZVÝHODNENIA 39. VÝNIMKY Z PRAVIDIEL OPRÁVNENOSTI KRAJINY ALEBO PROJEKTU NA VIAZANÚ POMOC 40. VÝPOČET ÚROVNE ZVÝHODNENIA V RÁMCI VIAZANEJ POMOCI 41. OBDOBIE PLATNOSTI VIAZANEJ POMOCI 42. VYROVNANIE KAPITOLA IV – POSTUPY ODDIEL 1 – SPOLOČNÉ POSTUPY PRI VÝVOZNÝCH ÚVEROCH A POMOCI V OBLASTI OBCHODU 43. OZNÁMENIA 44. INFORMÁCIE O ŠTÁTNEJ PODPORE 45. POSTUPY VYROVNANIA 46. OSOBITNÉ KONZULTÁCIE ODDIEL 2 – POSTUPY PRI VÝVOZNÝCH ÚVEROCH 47. OZNÁMENIE VOPRED S PREROKOVANÍM 48. OZNÁMENIE VOPRED ODDIEL 3 – POSTUPY PRI POMOCI V OBLASTI OBCHODU 49. OZNÁMENIE VOPRED 50. OKAMŽITÉ OZNÁMENIE ODDIEL 4 – KONZULTAČNÉ POSTUPY PRI VIAZANEJ POMOCI 51. ÚČEL KONZULTÁCIÍ 52. ROZSAH KONZULTÁCIÍ A ICH ČASOVÝ RÁMEC 53. VÝSLEDOK KONZULTÁCIÍ ODDIEL 5 – VÝMENA INFORMÁCIÍ O VÝVOZNÝCH ÚVEROCH A POMOCI V OBLASTI OBCHODU 54. KONTAKTNÉ MIESTA 55. ROZSAH ŽIADOSTÍ O INFORMÁCIE 56. ROZSAH ODPOVEDÍ 57. OSOBNÉ KONZULTÁCIE 58. POSTUPY SÚVISIACE S PRIJÍMANÍM SPOLOČNÉHO STANOVISKA A FORMA SPOLOČNÉHO STANOVISKA 59. ODPOVEDE NA NÁVRHY NA SPOLOČNÉ STANOVISKO 60. PRIJATIE SPOLOČNÉHO STANOVISKA 61. NEDOSIAHNUTIE DOHODY O SPOLOČNOM STANOVISKU 62. NADOBUDNUTIE ÚČINNOSTI SPOLOČNÉHO STANOVISKA 63. DOBA PLATNOSTI SPOLOČNÉHO STANOVISKA ODDIEL 6 – VYKONÁVACIE USTANOVENIA TÝKAJÚCE SA OZNAMOVANIA MINIMÁLNYCH ÚROKOVÝCH SADZIEB (CIRR) 64. OZNAMOVANIE MINIMÁLNYCH ÚROKOVÝCH SADZIEB 65. NADOBUDNUTIE ÚČINNOSTI ÚROKOVÝCH SADZIEB 66. OKAMŽITÉ ZMENY ÚROKOVÝCH SADZIEB ODDIEL 7 – PREHODNOCOVANIE 67. PRAVIDELNÉ PREHODNOCOVANIE DOHODY 68. PREHODNOCOVANIE MINIMÁLNYCH ÚROKOVÝCH SADZIEB 69. PREHODNOCOVANIE MINIMÁLNYCH POISTNÝCH SADZIEB A SÚVISIACE OTÁZKY PRÍLOHA I – SEKTOROVÝ DOHOVOR O VÝVOZNÝCH ÚVEROCH NA LODE PRÍLOHA II – SEKTOROVÝ DOHOVOR O VÝVOZNÝCH ÚVEROCH NA JADROVÉ ELEKTRÁRNE PRÍLOHA III – SEKTOROVÝ DOHOVOR O VÝVOZNÝCH ÚVEROCH NA CIVILNÉ LIETADLÁ PRÍLOHA IV – SEKTOROVÝ DOHOVOR O VÝVOZNÝCH ÚVEROCH NA PROJEKTY V OBLASTI OBNOVITEĽNÝCH ZDROJOV ENERGIE, ZMIERŇOVANIA ZMENY KLÍMY A VODNÉHO HOSPODÁRSTVA PRÍLOHA V – INFORMÁCIE UVÁDZANÉ V OZNÁMENIACH PRÍLOHA IV – VÝPOČET MINIMÁLNYCH POISTNÝCH SADZIEB PRÍLOHA VII – KRITÉRIÁ A PODMIENKY UPLATŇOVANIA ZÁRUKY SPLATENIA TREŤOU STRANOU A KATEGORIZÁCIE MNOHOSTRANNÝCH ALEBO REGIONÁLNYCH INŠTITÚCIÍ PRÍLOHA VIII – KRITÉRIÁ A PODMIENKY UPLATŇOVANIA METÓD ZMIERNENIA RIZIKA KRAJINY A ZNÍŽENIA ÚVEROVÉHO RIZIKA KUPUJÚCEHO PRÍLOHA IX – ZOZNAM KRITÉRIÍ NA POSÚDENIE KVALITY Z HĽADISKA ROZVOJA PRÍLOHA X – PODMIENKY UPLATNITEĽNÉ NA OPERÁCIE PROJEKTOVÉHO FINANCOVANIA PRÍLOHA XI – ZOZNAM VYMEDZENÍ POJMOV PRÍLOHA XII – KVALITATÍVNE OPISY KATEGÓRIÍ RIZIKA KUPUJÚCEHO PRÍLOHA XIII – TRHOVÉ REFERENCIE V PRÍPADE OPERÁCIÍ V KRAJINÁCH KATEGÓRIE NULA

KAPITOLA I

VŠEOBECNÉ USTANOVENIA

1. ÚČEL

a) Hlavným cieľom dohody o štátom podporovaných vývozných úveroch, ktorá sa v tomto dokumente uvádza len ako „dohoda“, je poskytnúť rámec pre riadne využívanie štátom podporovaných vývozných úverov.

b) Účelom tejto dohody je podporovať rovnaké podmienky pre spravodlivú hospodársku súťaž medzi všetkými hospodárskymi subjektmi v oblasti štátnej podpory, v zmysle definície v článku 5 písm. a), s cieľom podporiť hospodársku súťaž medzi vývozcami na základe kvality a ceny vyvážaného tovaru a služieb, a nie na základe najvýhodnejších štátom podporovaných finančných podmienok.

2. ŠTATÚT

Táto dohoda vypracovaná v rámci OECD pôvodne nadobudla platnosť v apríli 1978 a jej trvanie nie je časovo obmedzené. Predstavuje džentlmenskú dohodu medzi účastníkmi; nepredstavuje akt OECD ( 5 ), hoci sekretariát OECD (ďalej len „sekretariát“) jej poskytuje administratívnu podporu.

3. ÚČASŤ

Účastníkmi dohody v súčasnosti sú: Austrália, Kanada, Európska únia, Japonsko, Kórea, Nový Zéland, Nórsko, Švajčiarsko a Spojené štáty. Súčasní účastníci môžu vyzvať ďalších členov OECD, ako aj nečlenské štáty OECD, aby sa stali účastníkmi dohody.

4. INFORMÁCIE DOSTUPNÉ PRE NEÚČASTNÍKOV

a) Účastníci sa zaväzujú, že budú poskytovať neúčastníkom informácie o oznámeniach o štátnej podpore, ako je stanovená v článku 5 písm. a).

b) Účastník na základe reciprocity odpovie na žiadosť neúčastníka, ktorý je jeho konkurentom, týkajúcu sa finančných podmienok štátnej podpory tak, ako by odpovedal na žiadosť účastníka.

5. ROZSAH PÔSOBNOSTI

Dohoda sa uplatňuje na všetku štátnu podporu poskytovanú vládou alebo v mene vlády na vývoz tovaru a/alebo služieb vrátane finančných lízingov s obdobím splatnosti dva roky alebo viac.

a) Štátna podpora sa môže poskytovať v rôznych formách: 1) záruka na vývozný úver alebo poistenie vývozného úveru (čisté krytie), 2) štátna finančná podpora: — priamy úver/financovanie a refinancovanie alebo — podpora úrokovej sadzby, 3) akákoľvek kombinácia uvedených foriem.

b) Dohoda sa uplatňuje na viazanú pomoc; postupy uvedené v kapitole IV sa uplatňujú aj na neviazanú pomoc v oblasti obchodu.

c) Dohoda sa neuplatňuje na vývoz vojenských zariadení a poľnohospodárskych komodít.

d) Štátna podpora sa neposkytuje, ak existujú jasné dôkazy, že zmluva bola uzatvorená s kupujúcim v krajine, ktorá nie je konečným miestom určenia tovaru, najmä s cieľom získať priaznivejšie podmienky splácania.

6. SEKTOROVÉ DOHOVORY

a) Súčasťou dohody sú tieto sektorové dohovory: — lode (príloha I), — jadrové elektrárne (príloha II), — civilné lietadlá (príloha III), — projekty v oblasti obnoviteľných zdrojov energie a vodného hospodárstva (príloha IV).

b) Účastník sektorového dohovoru môže uplatniť jeho ustanovenia na štátnu podporu vývozu tovaru a/alebo služieb, na ktorú sa vzťahuje daný sektorový dohovor. Ak sektorový dohovor nezahŕňa ustanovenie zodpovedajúce ustanoveniu tejto dohody, účastník sektorového dohovoru uplatní ustanovenie dohody.

7. PROJEKTOVÉ FINANCOVANIE

a) V prípade operácií, ktoré spĺňajú kritériá uvedené v dodatku 1 k prílohe X, môžu účastníci uplatniť pri vývoze tovaru a/alebo služieb podmienky uvedené v prílohe X.

b) Písmeno a) sa vzťahuje na vývoz tovaru a služieb, na ktoré sa vzťahuje sektorový dohovor o vývozných úveroch na jadrové elektrárne a sektorový dohovor o vývozných úveroch na projekty v oblasti obnoviteľných zdrojov energie a vodného hospodárstva.

c) Písmeno a) sa nevzťahuje na vývoz tovaru a služieb, na ktoré sa vzťahuje sektorový dohovor o vývozných úveroch na civilné lietadlá alebo sektorový dohovor o vývozných úveroch na lode.

8. ODSTÚPENIE

Účastník môže od dohody odstúpiť tak, že o tejto skutočnosti písomne informuje sekretariát elektronickou formou, napr. cez online informačný systém OECD (On-line Information System – OLIS). Odstúpenie nadobúda účinnosť 180 kalendárnych dní od prijatia oznámenia sekretariátom.

9. MONITOROVANIE

Vykonávanie dohody monitoruje sekretariát.

KAPITOLA II

FINANČNÉ PODMIENKY PRE VÝVOZNÉ ÚVERY

Finančné podmienky pre vývozné úvery zahŕňajú všetky ustanovenia uvedené v tejto kapitole, ktoré sa vykladajú vo vzájomnom spojení.

Dohoda stanovuje obmedzenia v súvislosti s podmienkami pre vývozné úvery, ktoré môžu byť podporované štátom. Účastníci uznávajú, že na niektoré obchodné alebo priemyselné sektory sa zvyčajne uplatňujú reštriktívnejšie finančné podmienky ako podmienky stanovené v dohode. Účastníci naďalej dodržiavajú takéto zvyčajné finančné podmienky, najmä zásadu, že lehota splácania neprekročí obdobie životnosti tovaru.

10. PLATBA V HOTOVOSTI, MAXIMÁLNA ŠTÁTNA PODPORA A MIESTNE NÁKLADY

a) Účastníci vyžadujú od kupujúcich tovaru a služieb, na ktoré sa poskytuje štátna podpora, aby uhradili platbu v hotovosti vo výške minimálne 15 % hodnoty vývoznej zmluvy v deň alebo pred dňom začatia čerpania úveru, ako je vymedzené v prílohe XI. Pri stanovení výšky platby v hotovosti sa hodnota vývoznej zmluvy môže proporcionálne znížiť, ak daná operácia obsahuje tovar a služby z tretej krajiny, ktoré nie sú podporované štátom. Financovanie/poistenie 100 % poistného je prípustné. Poistné môže a nemusí byť zahrnuté do hodnoty vývoznej zmluvy. Zadržané platby uskutočnené po dni začatia čerpania úveru sa v tejto súvislosti nepovažujú za platby v hotovosti.

b) Štátna podpora v prípade takýchto platieb v hotovosti môže mať len formu poistenia alebo záruky bežných predúverových rizík.

c) Ak nie je stanovené inak v písmenách b) a d), účastníci neposkytnú štátnu podporu prevyšujúcu 85 % hodnoty vývoznej zmluvy vrátane dodávok tovaru a služieb z tretích krajín, ale bez miestnych nákladov.

d) Účastníci môžu poskytnúť štátnu podporu na miestne náklady, ak: 1) štátna podpora poskytnutá na miestne náklady neprekročí 30 % hodnoty vývoznej zmluvy, 2) nie je poskytnutá za priaznivejších/menej reštriktívnych podmienok, ako sú podmienky dohodnuté pre súvisiace vývozy, 3) štátna podpora na miestne náklady prekročí 15 % hodnoty vývoznej zmluvy, takáto štátna podpora musí byť vopred oznámená v súlade s článkom 48 s uvedením povahy miestnych nákladov, na ktoré sa podpora vzťahuje.

11. KATEGORIZÁCIA KRAJÍN NA ÚČELY MAXIMÁLNEJ LEHOTY SPLATNOSTI

a) Do kategórie I patria krajiny OECD s vysokými príjmami ( 6 ). Všetky ostatné krajiny sú v kategórii II.

b) Pri kategorizácii krajín sa uplatňujú nasledujúce kritériá a postupy: 1) Kategorizácia na účely dohody závisí od výšky HND na obyvateľa vypočítanej Svetovou bankou na účely jej kategorizácie krajín, ktorým sa poskytujú úvery. 2) V prípade, že Svetová banka nemá dostatok informácií na to, aby uverejnila údaje o výške HND na obyvateľa, bude požiadaná, aby urobila odhad, či výška HND príslušnej krajiny na obyvateľa presahuje alebo nepresahuje stanovenú hranicu. Daná krajina bude do príslušnej kategórie zaradená na základe tohto odhadu, pokiaľ sa účastníci nerozhodnú inak. 3) Ak sa krajina preraďuje do inej kategórie v súlade s článkom 11 písm. a), preradenie do inej kategórie nadobúda účinnosť dva týždne po tom, čo sekretariát oznámil všetkým účastníkom závery získané na základe uvedených údajov od Svetovej banky. 4) V prípade, že Svetová banka reviduje číselné údaje, takéto revízie sa na účely dohody nezohľadňujú. Kategorizácia krajiny sa však môže zmeniť na základe spoločného stanoviska a účastníci môžu priaznivo zohľadniť zmenu kategorizácie zapríčinenú chybami a opomenutím v číselných údajoch, ktoré boli zistené v tom istom kalendárnom roku, v ktorom dané číselné údaje sekretariát po prvýkrát oznámil.

c) Krajina bude do inej kategórie zaradená len vtedy, ak sa jej kategória podľa Svetovej banky za dva po sebe nasledujúce roky nezmenila.

12. MAXIMÁLNE LEHOTY SPLATNOSTI

Bez toho, aby bol dotknutý článok 13, maximálne lehoty splatnosti sa líšia v závislosti od zaradenia krajiny určenia do príslušnej kategórie podľa kritérií uvedených v článku 11.

a) Pre krajiny zaradené do kategórie I je maximálna lehota splatnosti päť rokov s možnosťou schválenia lehoty osem a pol roka v prípade, že sa dodržia postupy oznamovania vopred stanovené v článku 48.

b) Pre krajiny zaradené do kategórie II je maximálna lehota splatnosti desať rokov.

c) V prípade zmluvy s viac ako jednou krajinou určenia by sa účastníci mali usilovať nájsť spoločné stanovisko v súlade s postupmi stanovenými v článkoch 58 až 63 s cieľom dosiahnuť dohodu o primeraných podmienkach.

13. LEHOTY SPLATNOSTI PRE ELEKTRÁRNE INÉ AKO JADROVÉ ELEKTRÁRNE

a) Pre elektrárne iné ako jadrové elektrárne je maximálna lehota splatnosti 12 rokov. Ak účastník zamýšľa poskytnúť podporu pri lehote splatnosti dlhšej, ako sa ustanovuje v článku 12, túto skutočnosť oznamuje vopred v súlade s postupom ustanoveným v článku 48.

b) Elektrárne iné ako jadrové elektrárne sú plnohodnotné elektrárne alebo ich časti, ktoré sú poháňané inou ako jadrovou energiou. Zahŕňajú všetky komponenty, zariadenie, materiál a služby (vrátane odbornej prípravy zamestnancov), ktoré sú priamo potrebné na vybudovanie takýchto elektrární a na ich uvedenie do prevádzky. Nespadajú tu však položky, za ktoré obyčajne zodpovedá kupujúci, predovšetkým náklady súvisiace s technickou prípravou pozemku, s cestami, stavbárskym mestečkom, silnoprúdovým vedením, vonkajšou rozvodňou a dodávkou vody, ktoré sa nachádzajú za hranicami areálu elektrárne, ani náklady súvisiace s procesom úradného schvaľovania (napr. územné rozhodnutie, stavebné povolenie, povolenie na zásielku paliva) v krajine kupujúceho, okrem: 1) prípadov, že kupujúci vonkajšej rozvodne je totožný s kupujúcim elektrárne, maximálna lehota splatnosti pre pôvodnú vonkajšiu rozvodňu je rovnaká ako v prípade inej ako jadrovej elektrárne (t. j. 12 rokov) a 2) maximálna lehota splatnosti pre rozvodne, transformátory a prenosové vedenia s minimálnym limitom napätia 100 kV je rovnaká ako v prípade inej ako jadrovej elektrárne.

14. SPLÁCANIE ISTINY A PLATBA ÚROKOV

a) Suma istiny vývozného úveru sa spláca v rovnakých splátkach.

b) Istina sa spláca a úroky sa platia v nie kratších intervaloch ako šesť mesiacov a prvá splátka istiny a platba úrokov sa uskutočnia najneskôr šesť mesiacov po dni začatia čerpania úveru.

c) V prípade vývozných úverov poskytnutých na podporu lízingovej operácie sa namiesto rovnakých splátok istiny, ako je stanovené v písmene a), môžu uplatňovať rovnaké kombinované splátky istiny a úrokov.

d) Vo výnimočnom a riadne odôvodnenom prípade sa vývozné úvery môžu poskytovať za iných podmienok, ako sú podmienky uvedené v písmenách a) až c). Poskytovanie takejto podpory je podmienené časovou nerovnováhou medzi dostupnosťou prostriedkov pre dlžníka a profilom dlhovej služby dostupným podľa harmonogramu splácania v rovnakých polročných splátkach, pričom musia byť splnené nasledujúce kritériá: 1) Žiadna jednotlivá splátka istiny alebo skupina splátok istiny za šesťmesačné obdobie neprekročí 25 % sumy istiny úveru. 2) Istina sa spláca minimálne každých 12 mesiacov. Prvá splátka istiny sa vykoná najneskôr 12 mesiacov po dni začatia čerpania úveru a 12 mesiacov po dni začatia čerpania úveru musia byť splatené najmenej 2 % sumy istiny úveru. 3) Úroky sa platia minimálne každých 12 mesiacov a prvá platba úrokov sa vykoná najneskôr šesť mesiacov po dni začatia čerpania úveru. 4) Maximálna vážená priemerná doba splácania nesmie prekročiť: — v prípade operácií, v ktorých je kupujúcim štát (alebo ak záruku splácania poskytuje štát), štyri a pol roka v prípade operácií v krajinách kategórie I a päť a štvrť roka pre krajiny kategórie II, — v prípade operácií, v ktorých nie je kupujúcim štát (a záruku splácania neposkytuje štát), päť rokov pre krajiny kategórie I a šesť rokov pre krajiny kategórie II, — bez ohľadu na ustanovenia uvedené v predchádzajúcich dvoch zarážkach, v prípade operácií, pri ktorých sa poskytuje podpora pre elektrárne iné ako jadrové elektrárne podľa článku 13, šesť a štvrť roka. 5) Účastník zašle v súlade s článkom 48 oznámenie vopred, v ktorom vysvetlí dôvod, prečo neposkytol podporu v súlade s písmenami a) až c).

e) Úroky dlžné po dni začatia čerpania úveru nie sú predmetom kapitalizácie.

15. ÚROKOVÉ SADZBY, POISTNÉ SADZBY A INÉ POPLATKY

a) Úrok sa netýka: 1) akejkoľvek platby vo forme poistného alebo iného poplatku za poistenie alebo zaručenie dodávateľského úveru alebo finančného úveru, 2) akejkoľvek platby formou bankových poplatkov alebo provízií v súvislosti s vývozným úverom, okrem ročných alebo polročných bankových poplatkov, ktoré sú splatné počas celej lehoty splácania a 3) zrážkových daní vyrubovaných dovážajúcou krajinou.

c) Ak sa poskytuje štátna podpora prostredníctvom priamych úverov/financovania alebo refinancovania, poistné sa môže buď pripočítať k nominálnej hodnote úrokovej sadzby, alebo môže byť samostatným poplatkom; obidve zložky je potrebné účastníkom špecifikovať oddelene.

16. DOBA PLATNOSTI VÝVOZNÝCH ÚVEROV

Finančné podmienky pre jednotlivé vývozné úvery alebo úverové linky, okrem doby platnosti obchodných referenčných úrokových sadzieb (Commercial Interest Reference Rates – CIRR) uvedenej v článku 21, sa nestanovujú na obdobie dlhšie ako šesť mesiacov pred konečným záväzkom.

17. OPATRENIA NA ZABRÁNENIE STRATÁM ALEBO NA ICH MINIMALIZÁCIU

Dohoda nebráni, aby orgány pre vývozné úvery alebo finančné inštitúcie schválili priaznivejšie podmienky ako tie, ktoré sú stanovené v dohode, ak tak urobia po uzatvorení zmluvy (keď zmluva o vývoznom úvere a pripojené dokumenty už nadobudli účinnosť) a ak cieľom týchto opatrení je výlučne zabrániť stratám alebo minimalizovať straty spôsobené udalosťami, ktoré by mohli mať za následok nesplatenie úveru alebo vznik škôd.

18. VYROVNANIE

Vzhľadom na medzinárodné záväzky účastníka a v súlade s účelom dohody sa môže účastník v súlade s postupmi uvedenými v článku 45 vyrovnať finančným podmienkam ponúkaným účastníkom alebo neúčastníkom. Finančné podmienky poskytnuté v súlade s týmto článkom sa považujú za také, ktoré sú v súlade s ustanoveniami kapitoly I, II, prípadne aj príloh I, II, III, IV a X.

19. MINIMÁLNE FIXNÉ ÚROKOVÉ SADZBY PRI ŠTÁTNEJ FINANČNEJ PODPORE

a) Účastníci, ktorí poskytujú štátnu finančnú podporu pre úvery s fixnou úrokovou sadzbou, uplatňujú ako minimálne úrokové sadzby príslušné obchodné referenčné úrokové sadzby (CIRR). Sadzby CIRR sú úrokové sadzby stanovené podľa nasledujúcich zásad: 1) Sadzby CIRR by mali predstavovať konečné úrokové sadzby pre komerčné úvery na domácom trhu príslušnej meny, 2) sadzby CIRR by mali v čo najväčšej možnej miere zodpovedať sadzbe pre prvotriednych domácich dlžníkov, 3) sadzby CIRR by mali byť založené na nákladoch financovania pri fixnej úrokovej sadzbe, 4) sadzby CIRR by nemali narušiť podmienky domácej hospodárskej súťaže a 5) sadzby CIRR by mali v čo najväčšej možnej miere zodpovedať sadzbe pre prvotriednych zahraničných dlžníkov.

b) Poskytnutie štátnej finančnej podpory nesmie sčasti ani v plnej miere vyrovnávať ani kompenzovať primerané poistné za úverové riziko, ktoré sa účtuje za riziko nesplatenia úveru podľa ustanovení článku 23.

20. STANOVENIE SADZIEB CIRR

a) Každý z účastníkov, ktorý má v úmysle stanoviť sadzby CIRR, si najprv vyberie pre svoju národnú menu jeden z nasledujúcich dvoch systémov základnej sadzby: 1) výnosy trojročných štátnych dlhopisov pre lehoty splatnosti do piatich rokov vrátane; výnosy päťročných štátnych dlhopisov pre lehoty splatnosti nad päť rokov a do osem a pol roka vrátane a výnosy sedemročných štátnych dlhopisov pre lehoty splatnosti nad osem a pol roka alebo 2) výnosy päťročných štátnych dlhopisov pre všetky lehoty splatnosti. Výnimky z príslušného systému základnej sadzby schvaľujú účastníci.

b) Sadzby CIRR sa stanovujú s fixnou maržou 100 bázických bodov nad základnú sadzbu každého z účastníkov, ak sa účastníci nedohodnú inak.

c) Ostatní účastníci použijú sadzbu CIRR stanovenú pre konkrétnu menu, ak sa rozhodnú pre financovanie v tej mene.

d) Účastník môže zmeniť svoj systém základnej sadzby za predpokladu, že o tejto skutočnosti informuje účastníkov šesť mesiacov vopred a po konzultácii s nimi.

e) Účastník alebo neúčastník môže požiadať, aby sa sadzby CIRR stanovili pre menu neúčastníka. Po konzultácii so zainteresovaným neúčastníkom môžu účastník alebo sekretariát v mene tohto neúčastníka podať návrh na stanovenie sadzieb CIRR v príslušnej mene s uplatnením postupov dosiahnutia spoločného stanoviska v súlade s článkami 58 až 63.

21. PLATNOSŤ SADZIEB CIRR

Úroková sadzba uplatňovaná na určitú operáciu sa stanovuje na obdobie nepresahujúce 120 dní. K príslušnej sadzbe CIRR sa pripočítava marža 20 bázických bodov, ak sa podmienky poskytnutia štátnej finančnej podpory pevne stanovia pred dátumom uzavretia zmluvy.

22. UPLATŇOVANIE SADZIEB CIRR

a) V prípade, že sa štátna finančná podpora poskytuje pre úvery s pohyblivou úrokovou sadzbou, banky ani iné finančné inštitúcie nesmú počas doby trvania úveru ponúknuť možnosť výberu medzi sadzbou CIRR (v čase uzatvárania pôvodnej zmluvy) a krátkodobou trhovou úrokovou sadzbou, podľa toho, ktorá je nižšia.

b) V prípade dobrovoľného predčasného splatenia úveru alebo akejkoľvek jeho časti dlžník nahradí štátnej inštitúcii poskytujúcej finančnú podporu všetky náklady a straty, ktoré jej vzniknú v dôsledku takéhoto predčasného splatenia vrátane nákladov súvisiacich s nahradením tej časti toku hotovosti s fixnou úrokovou sadzbou, ktorá bola prerušená predčasným splatením.

23. POISTNÉ ZA ÚVEROVÉ RIZIKO

Účastníci okrem úrokov účtujú poistné na krytie rizika nesplatenia vývozných úverov. Poistné sadzby účtované účastníkmi sa určujú v závislosti od rizika, konvergujú a musia byť primerané vzhľadom na pokrytie dlhodobých prevádzkových nákladov a strát.

24. MINIMÁLNE POISTNÉ SADZBY ZA ÚVEROVÉ RIZIKO

Účastníci účtujú sadzbu, ktorá nie je nižšia ako uplatniteľná minimálna poistná sadzba (MPR) za úverové riziko.

a) Uplatniteľná sadzba MPR sa stanovuje podľa týchto faktorov: — uplatniteľná kategorizácia krajín podľa rizika, — dĺžka trvania rizika (t. j. horizont rizika, čiže HOR), — zvolená kategória rizika kupujúceho pre dlžníka, — percento krytia politického a obchodného rizika a kvalita poskytovaného produktu štátom podporovaného vývozného úveru, — akákoľvek uplatnená metóda zmiernenia rizika krajiny a — akékoľvek uplatnené zníženie úverového rizika kupujúceho.

b) Sadzby MPR sú vyjadrené v percentách z hodnoty istiny úveru tak, ako keby sa poistné vyberalo v plnej výške ku dňu prvého čerpania úveru. Vysvetlenie spôsobu výpočtu sadzieb MPR vrátane matematického vzorca sa uvádza v prílohe VI.

c) V prípade operácií zahŕňajúcich dlžníkov z krajín kategórie 0 neboli stanovené žiadne sadzby MPR. Poistné sadzby, ktorými účastníci spoplatňujú takéto operácie, sa určia v každom prípade individuálne. V záujme zabezpečenia toho, aby poistné sadzby účtované za operácie zahŕňajúce dlžníkov z krajín kategórie 0 neboli nižšie ako sadzby na súkromnom trhu, účastníci sú povinní dodržiavať nasledujúci postup: — Po zohľadnení dostupnosti informácií o trhu a vlastností príslušnej operácie účastníci stanovia poistnú sadzbu, ktorá sa má uplatňovať, a to formou porovnania s jednou alebo viacerými referenčnými sadzbami na trhu, ktoré sú uvedené v prílohe XIII, pričom vyberú referenčnú sadzbu, ktorú pre danú operáciu považujú za najvhodnejšiu. — Bez ohľadu na predchádzajúci odsek platí, že ak relevantnosť informácií o trhu je obmedzená z dôvodu likvidity alebo z iných dôvodov, alebo ak ide o operáciu malého objemu (hodnota úveru do 10 miliónov SDR), účastníci účtujú minimálne takú sadzbu MPR, ktorá zodpovedá príslušnej kategórii rizika kupujúceho v krajine z kategórie rizika 1. — V súlade s článkom 48 písm. a) účastníci dočasne ( 7 ) vopred oznámia každú operáciu s dlžníkom/ručiteľom z krajiny kategórie 0, kde hodnota úveru presahuje 10 miliónov SDR.

d) Pre krajiny kategórie 7 s „najvyšším rizikom“ sa budú v zásade uplatňovať poistné sadzby, ktoré sú vyššie ako sadzby MPR stanovené pre túto kategóriu. Tieto poistné sadzby stanoví účastník poskytujúci štátnu podporu.

e) Pri výpočte sadzby MPR pre určitú operáciu sa uplatňuje kategorizácia rizika krajiny podľa kategorizácie krajiny dlžníka a kategorizácia rizika kupujúceho podľa kategorizácie dlžníka, okrem prípadov keď: — tretia strana, ktorá je úveru schopná vzhľadom na objem zaručeného dlhu, poskytne zábezpeku vo forme neodvolateľnej, bezpodmienečnej, právoplatnej a vymáhateľnej záruky splatnej na požiadanie pre celý záväzok splatenia dlhu na celú dobu trvania úveru ( 8 ) alebo 4. — ako dlžník alebo ručiteľ pre operáciu vystupuje mnohostranná alebo regionálna inštitúcia uvedená v článku 28 –, v takom prípade môže byť uplatnenou kategorizáciou rizika krajiny a rizika kupujúceho kategorizácia konkrétnej zúčastnenej mnohostrannej alebo regionálnej inštitúcie.

f) Kritériá a podmienky týkajúce sa uplatňovania záruky tretej strany v súlade so situáciami uvedenými v prvej a druhej zarážke článku 24 písm. e), sú uvedené v prílohe VII.

g) Zásada horizontu rizika (HOR), ktorá sa používa pri výpočte sadzby MPR, vychádza zo súčtu polovice doby čerpania úveru a celej doby splácania a predpokladá zvyčajný profil splácania vývozného úveru, t. j. splácanie istiny a vzniknutých úrokov v rovnakých polročných splátkach počnúc šesť mesiacov po dni začatia čerpania úveru. V prípade vývozných úverov s neštandardným profilom splácania sa ekvivalentná doba splácania (vyjadrené v rovnakých polročných splátkach) vypočíta podľa tohto vzorca: .

h) Účastník, ktorý sa rozhodne uplatniť sadzbu MPR týkajúcu sa ručiteľa z tretej strany so sídlom v inej krajine, než je krajina dlžníka, túto skutočnosť vopred oznámi v súlade s článkom 47 písm. V prípade záruky z tretej strany sa uplatniteľná kategorizácia krajín podľa rizika a kategorizácia podľa rizika kupujúceho musia týkať rovnakého subjektu, čiže dlžníka alebo ručiteľa.

25. KATEGORIZÁCIA KRAJÍN PODĽA RIZIKA

Krajiny sa kategorizujú podľa pravdepodobnosti, či budú splácať svoje zahraničné dlhy (t. j. úverové riziko krajiny).

a) Piatimi prvkami úverového rizika krajiny sú: — všeobecné moratórium na platby nariadené vládou dlžníka/ručiteľa alebo tým orgánom krajiny, prostredníctvom ktorej sa splácanie realizuje, — politické udalosti a/alebo hospodárske ťažkosti vznikajúce mimo krajiny oznamujúceho účastníka alebo legislatívne/administratívne opatrenia prijaté mimo krajiny oznamujúceho účastníka, ktoré znemožňujú prevod finančných prostriedkov vyplatených v súvislosti s úverom alebo ho odďaľujú, — právne ustanovenia prijaté v krajine dlžníka/ručiteľa, podľa ktorých splátky uskutočnené v miestnej mene predstavujú právoplatné vyrovnanie dlhu bez ohľadu na skutočnosť, že v dôsledku kolísania výmenných kurzov takéto splátky pri konverzii na menu úveru nepokrývajú sumu dlhu k dátumu prevodu finančných prostriedkov, — akékoľvek iné opatrenie alebo rozhodnutie vlády cudzej krajiny, ktoré bráni splácaniu úveru, a — prípady vyššej moci, ktoré nastanú mimo krajiny oznamujúceho účastníka, napr. vojna (vrátane občianskej vojny), vyvlastnenie, revolúcia, vzbura, občianske nepokoje, cyklóny, záplavy, zemetrasenia, erupcie, prílivové vlny a jadrové havárie.

b) Krajiny sú zatriedené do jednej z ôsmich kategórií rizika krajiny (0 – 7). Sadzby MPR sú stanovené pre kategórie 1 až 7, ale nie pre kategóriu 0, keďže úroveň rizika krajiny sa pre krajiny v tejto kategórii považuje za zanedbateľnú. Úverové riziko spojené s operáciami v krajinách kategórie 0 súvisí prevažne s rizikom dlžníka/ručiteľa.

c) Krajiny OECD s vysokými príjmami ( 9 ) a krajiny eurozóny sa zaraďujú do kategórie 0. — Na účely sadzieb MPR akákoľvek krajina OECD alebo eurozóny zaradená do kategórie 0 na základe vysokých príjmov zostane zatriedená do kategórie 0, kým neklesne pod hraničnú hodnotu HND znamenajúcu vysoké príjmy dva roky za sebou; vtedy je potrebné prehodnotiť kategorizáciu krajiny podľa článku 25 písm. d) až f). — Akákoľvek krajina OECD alebo eurozóny, ktorá prekročí hraničnú hodnotu znamenajúcu vysoké príjmy dva roky za sebou, sa podľa definície zatriedi do kategórie 0. Toto zatriedenie nadobudne účinnosť okamžite, keď sekretariát oznámi štatút krajiny stanovený Svetovou bankou. — Do kategórie 0 môžu byť zaradené aj ďalšie krajiny, u ktorých sa predpokladá podobná úroveň rizika.

d) Všetky krajiny ( 10 ), ktoré nespadajú do kategórie 0 v súlade s písm. c), sa kategorizujú prostredníctvom metodiky kategorizácie krajín podľa rizika, ktorú tvorí: — Model hodnotenia rizika krajiny (ďalej len „model“), na základe ktorého sa vytvára kvantitatívne hodnotenie úverového rizika krajiny, ktoré sa pre každú krajinu zakladá na troch skupinách ukazovateľov rizika: skúsenosti účastníkov s platobnou schopnosťou krajiny, finančná situácia a hospodárska situácia. Metodiku modelu tvoria rôzne kroky vrátane hodnotenia troch skupín ukazovateľov rizika a kombinácie a flexibilného váženie skupín ukazovateľov rizika. — Kvalitatívne hodnotenie výsledkov modelu, ktoré sa posudzuje v závislosti od jednotlivých krajín s cieľom integrovať politické riziko a/alebo ďalšie rizikové faktory, ktoré neboli v plnej miere ani sčasti zohľadnené v modeli. Prípadne môže byť kvantitatívne hodnotenie podľa modelu upravené tak, aby odrážalo konečné hodnotenie úverového rizika krajiny.

e) Kategorizácia krajín podľa rizika sa pravidelne monitoruje a skúma najmenej raz ročne a sekretariát bezodkladne oznamuje zmeny vyplývajúce z uplatnenia metodiky kategorizácie krajín podľa rizika. Ak je krajina preradená do nižšej alebo vyššej kategórie rizika krajiny, účastníci do piatich pracovných dní od oznámenia preradenia sekretariátom účtujú poistné sadzby na úrovni sadzieb MPR alebo vyššie, a to v závislosti od, novej kategórie rizika krajiny.

f) Kategorizácie krajín podľa rizika zverejňuje sekretariát.

26. POSÚDENIE RIZIKA SUVERÉNNEHO DLŽNÍKA

a) V prípade všetkých krajín zatriedených prostredníctvom metodiky kategorizácie krajín podľa rizika v súlade s článkom 25 písm. d) sa posudzuje riziko suverénneho dlžníka s cieľom výnimočne zistiť suverénnych dlžníkov: — ktorí nie sú dlžníkom s najnižším rizikom v krajine a — ktorých úverové riziko je podstatne vyššie než riziko krajiny.

b) Zisťovanie suverénnych dlžníkov spĺňajúcich kritériá uvedené v článku 26 písm. a) prebieha v súlade s metodikou hodnotenia rizika suverénneho dlžníka, ktorú vypracovali a odsúhlasili účastníci.

c) Zoznam zistených suverénnych dlžníkov, ktorí spĺňajú kritériá uvedené v článku 26 písm. a), sa pravidelne monitoruje a skúma najmenej raz ročne a sekretariát bezodkladne oznamuje zmeny vyplývajúce z uplatnenia metodiky hodnotenia rizika suverénneho dlžníka.

d) Zoznam suverénnych dlžníkov zistených podľa článku 26 písm. b) zverejňuje sekretariát.

27. KATEGORIZÁCIA PODĽA RIZIKA KUPUJÚCEHO

Dlžníci, prípadne ručitelia v krajinách zaradených do kategórií rizika krajiny 1 – 7 sa zatrieďujú do jednej z kategórií rizika kupujúceho, ktoré boli vytvorené v súvislosti s krajinou dlžníka/ručiteľa ( 11 ). Matica kategórií rizika kupujúceho, do ktorých sa dlžníci a ručitelia kategorizujú, je uvedená v prílohe VI. Kvalitatívne opisy kategórií rizika kupujúceho sú uvedené v prílohe XII. 7

a) Kategorizácia rizika kupujúceho vychádza z ratingu prednostných nezaručených úverov dlžníka/ručiteľa stanoveného účastníkom.

b) Bez ohľadu na článok 27 písm. a) sa operácie podporované v súlade s podmienkami stanovenými v prílohe X k tejto dohode (projektové financovanie) a operácie s hodnotou úveru do piatich miliónov SDR môžu kategorizovať na základe operácie, t. j. po uplatnení zníženia úverového rizika kupujúceho, na takéto operácie, a to bez ohľadu na ich kategorizáciu, sa však nesmie uplatniť žiadna zľava za základe zníženia úverového rizika kupujúceho.

c) Suverénni dlžníci a ručitelia sú zaradení do kategórie rizika kupujúceho SOV/CC0.

d) Iní než suverénni dlžníci a ručitelia môžu byť výnimočne zaradení do kategórie rizika kupujúceho SOV+ (lepší ako suverénny dlžník) ( 12 ), ak: — akreditovaná ratingová agentúra ( 13 ) pridelila dlžníkovi/ručiteľovi devízový rating, ktorý je lepší ako devízový rating (udelený rovnakou ratingovou agentúrou) príslušného suverénneho dlžníka, alebo — dlžník/ručiteľ má sídlo v krajine, ktorej riziko suverénneho dlžníka je podľa zistení podstatne vyššie ako riziko krajiny.

e) Účastníci zašlú oznámenie vopred podľa článku 48 písm. a) k operáciám: — s iným než suverénnym dlžníkom/ručiteľom, pri ktorých sa uplatňuje nižšia prirážka ako v kategórii rizika kupujúceho CC1, čiže CC0 alebo SOV+, — s iným než suverénnym dlžníkom/ručiteľom ( 14 ).

f) V prípade súťaže o konkrétnu operáciu, kde súťažiaci účastníci zaradili dlžníka/ručiteľa do rôznych kategórií rizika kupujúceho, sa súťažiaci účastníci usilujú dosiahnuť spoločnú kategorizáciu rizika kupujúceho. Ak sa nedosiahne dohoda o spoločnej kategorizácii, účastník (účastníci), ktorý zaradil dlžníka/ručiteľa do vyššej kategórie rizika kupujúceho môže uplatniť nižšiu kategóriu rizika kupujúceho.

28. KATEGORIZÁCIA MNOHOSTRANNÝCH A REGIONÁLNYCH INŠTITÚCIÍ

Mnohostranné a regionálne inštitúcie sa zaraďujú do jednej z ôsmich kategórií rizika krajiny (0 – 7) ( 15 ) a táto kategorizácia sa podľa potreby prehodnocuje. Uplatňované kategorizácie zverejňuje sekretariát.

29. PERCENTO A KVALITA POISTNÉHO KRYTIA ŠTÁTOM PODPOROVANÝCH VÝVOZNÝCH ÚVEROV

Sadzby MPR sú diferencované s cieľom zohľadniť rozdielnu kvalitu produktov vývozných úverov a rozdielne percento poistného krytia poskytované účastníkmi, tak ako sú stanovené v prílohe VI. Táto diferenciácia sa zakladá na postavení vývozcu (t. j. s cieľom neutralizovať vplyv kvalitatívnej rozdielnosti produktov poskytovaných vývozcovi/finančnej inštitúcii na hospodársku súťaž).

a) Kvalita produktu vývozného úveru závisí od toho, či je príslušným produktom poistenie, záruka alebo priamy úver/financovanie, a v prípade produktov poistenia od skutočnosti, či poistné krytie úrokov počas čakacej doby na poistné plnenie (t. j. doby medzi dňom splatnosti platby dlžníkom a dňom, keď je poistiteľ povinný odškodniť vývozcu/finančnú inštitúciu) sa poskytuje bez príplatku na poistnom.

b) Všetky súčasné produkty vývozných úverov, ktoré poskytujú účastníci, sa zaradia do jednej z troch kategórií produktov: — podštandardný produkt, t. j. poistenie bez krytia úrokov počas čakacej doby na poistné plnenie a poistenie s krytím úrokov počas čakacej doby na poistné plnenie s príslušným príplatkom na poistnom, — štandardný produkt, t. j. poistenie s krytím úrokov počas čakacej doby na poistné plnenie bez príslušného príplatku na poistnom a priamy úver/priame financovanie a — nadštandardný produkt, t. j. záruky.

30. METÓDY ZMIERNENIA RIZIKA KRAJINY

a) Účastníci môžu uplatniť nasledujúce metódy zmiernenia rizika krajiny, ktorých konkrétne použitie je stanovené v prílohe VIII: — štruktúra budúcich tokov v zahraničí v spojení s viazaným účtom v zahraničí, — financovanie v miestnej mene.

b) Účastník, ktorý uplatňuje sadzbu MPR vyjadrujúcu zmiernenie rizika krajiny, túto skutočnosť vopred oznámi podľa článku 47 písm. a).

31. ZNÍŽENIE ÚVEROVÉHO RIZIKA KUPUJÚCEHO

a) Účastníci môžu uplatniť nasledujúce druhy zníženia úverového rizika kupujúceho (buyer risk credit enhancements – BRCE), ktoré umožňujú uplatniť faktor zníženia úverového rizika (Credit Enhancement Factor – CEF) vyšší ako 0: — postúpenie zmluvných výnosov alebo pohľadávok, — zábezpeka na základe aktív, — zábezpeka dlhodobým majetkom, — viazaný účet.

b) Definícia BRCE a maximálne hodnoty faktora CEF sú uvedené v prílohe VIII.

c) BRCE sa môže použiť samostatne alebo v kombinácii za nasledujúcich obmedzení: — Maximálny faktor CEF, ktorý možno dosiahnuť prostredníctvom BRCE, je 0,35. — „Zábezpeka na základe aktív“ a „zábezpeka dlhodobým majetkom“ sa nesmú použiť spoločne v rámci jednej operácie. — BRCE nemožno použiť v prípade vylepšenia príslušnej kategorizácie podľa rizika krajiny pomocou „štruktúry budúcich tokov v zahraničí v spojení s viazaným účtom v zahraničí.

d) Účastníci zašlú oznámenie vopred podľa článku 48 písm. a) k operáciám s iným než suverénnym dlžníkom/ručiteľom, ktorý má úver nad 5 miliónov SDR, kde BRCE vedie k použitiu faktora CEF vyššieho ako 0.

32. PREHODNOCOVANIE PLATNOSTI MINIMÁLNYCH POISTNÝCH SADZIEB ZA ÚVEROVÉ RIZIKO

a) Na posúdenie primeranosti sadzieb MPR a na ich prípadnú úpravu smerom nahor alebo nadol sa paralelne používajú nástroje spätnej väzby poistného (Premium Feedback Tools – PFT) s cieľom pravidelne monitorovať a upravovať sadzby MPR.

b) Nástrojmi PFT sa posudzuje primeranosť sadzieb MPR z hľadiska vlastnej skúsenosti inštitúcií poskytujúcich štátom podporované vývozné úvery, ako aj z hľadiska informácií zo súkromného trhu o oceňovaní úverového rizika.

c) Komplexné prehodnotenie všetkých aspektov pravidiel dohody týkajúcich sa poistných sadzieb sa uskutoční najneskôr do 31. decembra 2015.

KAPITOLA III

USTANOVENIA TÝKAJÚCE SA VIAZANEJ POMOCI

33. VŠEOBECNÉ ZÁSADY

a) Účastníci sa dohodli na komplementárnych politikách pre vývozné úvery a viazanú pomoc. Politiky vývozných úverov by mali byť založené na otvorenej hospodárskej súťaži a voľnom pôsobení trhových síl. Politiky viazanej pomoci by mali poskytovať potrebné vonkajšie zdroje krajinám, sektorom alebo projektom, ktoré majú len malý alebo žiadny prístup k trhovému financovaniu. Politiky viazanej pomoci by mali zabezpečovať najvýhodnejší pomer medzi kvalitou a cenou, minimalizovať narúšanie obchodu a podporovať efektívne využívanie týchto zdrojov z hľadiska rozvoja..

b) Ustanovenia dohody týkajúce sa viazanej pomoci sa neuplatňujú na programy pomoci mnohostranných alebo regionálnych inštitúcií.

c) Tieto zásady nemajú vplyv na stanoviská Výboru pre rozvojovú pomoc (Development Aid Committee – DAC) týkajúce sa kvality viazanej alebo neviazanej pomoci.

d) Účastník môže požiadať o doplňujúce informácie o stave viazanosti akejkoľvek formy pomoci. Ak existujú pochybnosti, či určitý postup financovania spadá do rámca definície viazanej pomoci stanovenej v prílohe XI, darcovská krajina predloží dôkazy na podporu akéhokoľvek tvrdenia, že pomoc je v skutočnosti „neviazaná“ v súlade s definíciou v prílohe XI.

34. FORMY VIAZANEJ POMOCI

Viazaná pomoc môže mať formu:

a) úverov v rámci oficiálnej rozvojovej pomoci (Official Development Assistance – ODA), ako sú vymedzené v „Hlavných zásadách Výboru pre rozvojovú pomoc (DAC) pre združené financovanie a viazanú a čiastočne neviazanú oficiálnu rozvojovú pomoc (1987)“,

b) grantov v rámci oficiálnej rozvojovej pomoci (ODA), ako sú vymedzené v „Hlavných zásadách Výboru pre rozvojovú pomoc (DAC) pre združené financovanie a viazanú a čiastočne neviazanú oficiálnu rozvojovú pomoc (1987)“ a

c) iných oficiálnych tokov (Other Official Flows – OOF), ktoré zahŕňajú granty a úvery, ale vylučujú štátom podporované vývozné úvery, ktoré sú v súlade s dohodou, alebo

d) združeného financovania, napr. spojenia de jure alebo de facto, ktoré je pod kontrolou darcu, veriteľa alebo dlžníka a ktoré zahŕňa dva alebo viaceré predchádzajúce a/alebo nasledujúce komponenty financovania: 1) vývozný úver, ktorý je podporovaný štátom prostredníctvom priamych úverov/financovania, refinancovania, podpory úrokovej sadzby, záruky alebo poistenia, na ktoré sa vzťahuje dohoda, a 2) iné finančné prostriedky za trhových alebo takmer trhových podmienok, alebo platby v hotovosti zo strany kupujúceho.

35. ZDRUŽENÉ FINANCOVANIE

a) Združené financovanie môže mať rôzne formy vrátane zmiešaných úverov, zmiešaného financovania, spoločného financovania, paralelného financovania alebo jednorazových integrovaných operácií. Ich hlavnými črtami je, že obsahujú: — prvok zvýhodnenia, ktorý je de jure alebo de facto spojený s nezvýhodneným prvkom, — buď časť finančného balíka alebo celý finančný balík, ktorý je v podstate viazanou pomocou a — zvýhodnené finančné prostriedky, ktoré sú dostupné len vtedy, ak príjemca súhlasí so spojeným nezvýhodneným prvkom.

b) Združenie alebo spojenie de facto určujú také činitele ako: — existencia neoficiálneho dohovoru medzi orgánmi príjemcu a darcu, — zámer darcu uľahčiť prijateľnosť finančného balíka prostredníctvom použitia oficiálnej rozvojovej pomoci (ODA), — účinná viazanosť celého finančného balíka na obstarávanie v darcovskej krajine, — štatút viazanosti oficiálnej rozvojovej pomoci (ODA) a spôsoby obstarávania alebo zadávania zákazky v súvislosti s každou finančnou operáciou alebo — akýkoľvek iný postup stanovený Výborom pre rozvojovú pomoc (DAC) alebo účastníkmi, v ktorom existuje faktické spojenie medzi dvoma alebo viacerými komponentmi financovania.

c) Nasledujúce postupy nevylučujú združené financovanie alebo spojenie „de facto“: — rozdelenie zmluvy na samostatné oznámenia jednotlivých zložiek zmluvy, — rozdelenie zmlúv financovaných vo viacerých štádiách, — neoznámenie vzájomne prepojených častí zmluvy a/alebo — neoznámenie z dôvodu, že časť finančného balíka nie je viazaná.

36. OPRÁVNENOSŤ KRAJINY NA VIAZANÚ POMOC

a) Viazaná pomoc sa neposkytuje krajinám, ktorých HND na obyvateľa podľa údajov Svetovej banky prevyšuje horný limit pre krajiny s nižšími strednými príjmami. Svetová banka túto hraničnú hodnotu každoročne prepočítava ( 16 ). Krajina bude do inej kategórie zaradená len vtedy, ak sa jej kategória podľa Svetovej banky za dva po sebe nasledujúce roky nezmenila.

b) Pri kategorizácii krajín sa uplatňujú nasledujúce kritériá a postupy: 1) Kategorizácia na účely dohody závisí od výšky HND na obyvateľa vypočítanej Svetovou bankou na účely jej kategorizácie krajín, ktorým sa poskytujú úvery; túto kategorizáciu zverejňuje sekretariát. 2) V prípade, že Svetová banka nemá dostatok informácií na to, aby uverejnila údaje o výške HND na obyvateľa, bude požiadaná o odhad, či výška HND príslušnej krajiny na obyvateľa presahuje alebo nepresahuje stanovenú hranicu. Daná krajina bude do príslušnej kategórie zaradená na základe tohto odhadu, pokiaľ sa účastníci nerozhodnú inak. 3) Ak sa oprávnenosť krajiny na poskytovanie viazanej pomoci zmení v súlade s článkom 36 písm. a), potom jej preradenie do inej kategórie nadobúda účinnosť dva týždne po tom, čo sekretariát všetkým účastníkom oznámil závery získané na základe uvedených údajov od Svetovej banky.. Pred dátumom nadobudnutia účinnosti preradenia do inej kategórie sa nemôže oznamovať žiadne financovanie v rámci viazanej pomoci pre krajinu, ktorá bola zaradená do kategórie krajín oprávnených na poskytovanie viazanej pomoci; po tomto dátume nemôže byť oznámené žiadne financovanie v rámci viazanej pomoci pre krajinu, ktorá bola preradená do vyššej kategórie, s výnimkou jednotlivých operácií krytých v rámci skôr dohodnutých úverových liniek, ktoré možno oznamovať až do uplynutia doby platnosti úverovej linky (maximálne jeden rok od dátumu nadobudnutia účinnosti preradenia). 4) V prípade, že Svetová banka reviduje číselné údaje, takéto revízie sa na účely dohody nezohľadňujú. Kategorizácia krajiny sa však môže zmeniť na základe spoločného stanoviska v súlade s príslušnými postupmi stanovenými v článkoch 58 až 63 a účastníci môžu priaznivo zohľadniť zmenu zapríčinenú chybami a opomenutiami v číselných údajoch, ktoré boli zistené v tom istom kalendárnom roku, v ktorom dané číselné údaje sekretariát prvýkrát oznámil,

37. OPRÁVNENOSŤ PROJEKTOV

a) Viazaná pomoc sa neposkytuje na verejné alebo súkromné projekty, ktoré by mali byť za normálnych okolností komerčne životaschopné, ak by boli financované za trhových podmienok alebo za podmienok dohody.

b) Kľúčovými kritériami oprávnenosti na túto pomoc sú tieto skutočnosti: — projekt nie je finančne životaschopný, t. j. projekt nie je pri primeraných cenách určených podľa trhových zásad schopný vytvárať dostatočný peňažný tok na pokrytie prevádzkových nákladov projektu a použitého kapitálu, t. j. prvé kľúčové kritérium alebo — na základe konzultácie s ostatnými účastníkmi možno primerane predpokladať, že je nepravdepodobné, aby mohol byť projekt financovaný na základe trhových podmienok alebo podmienok dohody, t. j. druhé kľúčové kritérium. V prípade projektov s objemom viac ako 50 miliónov SDR sa pri zvažovaní vhodnosti takejto pomoci osobitne zohľadní očakávaná dostupnosť financovania za trhových podmienok alebo za podmienok dohody.

c) Účelom kľúčových kritérií uvedených v písmene b) je určiť, ako by sa pri hodnotení projektu malo stanoviť, či má byť financovaný formou takejto pomoci alebo vývoznými úvermi za trhových podmienok alebo za podmienok dohody. Očakáva sa, že na základe konzultačného procesu stanoveného v článkoch 54 až 56 sa podarí časom zhromaždiť súbor skúseností, vďaka ktorým budú subjekty poskytujúce vývozné úvery, ako aj subjekty poskytujúce pomoc schopné vopred presnejšie vymedziť kritériá na rozlíšenie oboch kategórií projektov.

38. MINIMÁLNA ÚROVEŇ ZVÝHODNENIA

Účastníci neposkytnú viazanú pomoc, ktorá má úroveň zvýhodnenia nižšiu ako 35 %, alebo 50 % v prípade, že prijímajúca krajina je najmenej rozvinutá krajina (LDC – Least Developed Country), okrem prípadov uvedených nižšie, ktoré sú tiež oslobodené od postupov oznamovania uvedených v článku 50 písm. a):

a) technická pomoc: viazaná pomoc, pri ktorej zložka oficiálnej rozvojovej pomoci pozostáva iba z technickej spolupráce, ktorá predstavuje menej ako 3 % celkovej hodnoty operácie alebo jeden milión zvláštnych práv čerpania (SDR), podľa toho, ktorá hodnota je nižšia, a

b) malé projekty: kapitálové projekty s objemom menej ako jeden milión SDR, ktoré sú v plnej výške hradené z grantov rozvojovej pomoci.

39. VÝNIMKY Z PRAVIDIEL OPRÁVNENOSTI KRAJINY ALEBO PROJEKTU NA VIAZANÚ POMOC

a) Ustanovenia článkov 36 a 37 sa nevzťahujú na viazanú pomoc, ak úroveň zvýhodnenia je 80 % alebo viac s výnimkou viazanej pomoci, ktorá tvorí súčasť balíka združeného financovania uvedeného v článku 35.

b) Ustanovenia článku 37 sa nevzťahujú na viazanú pomoc, ktorej hodnota je menšia ako dva milióny SDR, s výnimkou viazanej pomoci, ktorá tvorí súčasť balíka združeného financovania uvedeného v článku 35.

c) Viazaná pomoc pre najmenej rozvinuté krajiny vymedzené Organizáciou Spojených národov nepodlieha ustanoveniam článkov 36 a 37.

d) Účastníci priaznivo posúdia urýchlenie postupov viazania pomoci v prípade mimoriadnych okolností: — jadrová alebo veľká priemyselná havária, ktorá spôsobí vážne cezhraničné znečistenie, pričom každý dotknutý účastník má v úmysle poskytnúť viazanú pomoc na odstránenie alebo zmiernenie jej dôsledkov alebo — existencia významného rizika, že k takejto havárii môže dôjsť, pričom každý potenciálne dotknutý účastník má v úmysle poskytnúť viazanú pomoc s cieľom odvrátiť takúto haváriu.

e) Bez ohľadu na články 36 a 37 účastník môže výnimočne poskytnúť podporu jedným z nasledujúcich spôsobov: — postup dosiahnutia spoločného stanoviska vymedzený v prílohe XI a uvedený v článkoch 58 až 63 alebo — opodstatnenie dôvodov pre poskytnutie pomoci prostredníctvom podpory podstatnej časti účastníkov v súlade s článkom 51 a 52 alebo — list zaslaný generálnemu tajomníkovi OECD v súlade s postupmi ustanovenými v článku 53, pričom účastníci predpokladajú, že k tomu dôjde vo výnimočných a zriedkavých prípadoch.

40. VÝPOČET ÚROVNE ZVÝHODNENIA V RÁMCI VIAZANEJ POMOCI

Úroveň zvýhodnenia viazanej pomoci sa vypočítava na základe tej istej metódy, ktorú používa Výbor pre rozvojovú pomoc na výpočet grantového prvku, s tým rozdielom, že:

a) Diskontná sadzba používaná na výpočet úrovne zvýhodnenia úveru v danej mene, t. j. diferencovaná diskontná sadzba (Differentiated Discount Rate – DDR) podlieha každoročnej k 15. januáru zmene a počíta sa takto: — priemer sadzieb CIRR + marža — Marža (M) závisí od lehôt splatnosti (repayment terms – R) takto: —



R M menej ako 15 rokov 0,75 od 15 rokov do 20 rokov, ale nie vrátane 1,00 od 20 rokov do 30 rokov, ale nie vrátane 1,15 Od 30 rokov 1,25 — pre všetky meny sa priemerná sadzba CIRR vypočítava na základe priemeru mesačných sadzieb CIRR platných počas šesťmesačného obdobia od 15. augusta predchádzajúceho roku do 14. februára bežného roka. Vypočítaná sadzba vrátane marže sa zaokrúhľuje na najbližších desať bázických bodov. Ak existuje pre danú menu viac ako jedna sadzba CIRR, na tento výpočet sa používa sadzba CIRR pre najdlhšiu lehotu splatnosti, tak ako je stanovená v článku 20 písm. a).

b) Základným dátumom na výpočet úrovne zvýhodnenia je deň začatia čerpania úveru stanovený v prílohe XI.

c) Na účel výpočtu celkovej úrovne zvýhodnenia balíka združeného financovania sa úrovne zvýhodnenia v rámci nasledujúcich úverov, finančných prostriedkov a platieb považujú za nulové: — vývozné úvery, ktoré sú v súlade s dohodou, — iné finančné prostriedky poskytované na základe trhových alebo takmer trhových sadzieb, — iné verejné finančné prostriedky s úrovňou zvýhodnenia nižšou ako je minimálna povolená úroveň podľa článku 38, s výnimkou prípadov vyrovnania a — platba v hotovosti vykonaná kupujúcim. Platby vykonané v deň začatia alebo pred dňom začatia čerpania úveru, ktoré sa nepovažujú za platby v hotovosti, sa zahŕňajú do výpočtu úrovne zvýhodnenia.

d) Diskontná sadzba pri vyrovnaní: pri vyrovnaní pomoci sa „identickým vyrovnaním“ rozumie vyrovnanie s identickou úrovňou zvýhodnenia, ktorá je prepočítaná s diskontnou sadzbou platnou v deň vyrovnania.

e) Miestne náklady a obstarávanie z tretej krajiny sa zahrňujú do výpočtu úrovne zvýhodnenia len vtedy, ak sú financované darcovskou krajinou.

f) Celková úroveň zvýhodnenia balíka združeného financovania sa určuje tak, že sa nominálna hodnota každej zložky balíka vynásobí príslušnou úrovňou zvýhodnenia každej zložky, výsledky sa spočítajú a táto celková suma sa vydelí súhrnnou nominálnou hodnotou zložiek.

g) g) Diskontnou sadzbou pre daný úver v rámci pomoci je sadzba platná v čase oznámenia. V prípadoch okamžitého oznámenia je však diskontnou sadzbou sadzba platná v čase stanovenia podmienok poskytnutia úveru v rámci pomoci. Zmena diskontnej sadzby počas obdobia trvania úveru nemá vplyv na úroveň jeho zvýhodnenia.

h) h) Ak pred uzatvorením zmluvy dôjde k zmene meny, oznámenie sa reviduje. Diskontnou sadzbou používanou na výpočet úrovne zvýhodnenia bude sadzba platná v deň revízie. Revízia nie je potrebná, ak je v pôvodnom oznámení uvedená alternatívna mena a všetky informácie potrebné na výpočet úrovne zvýhodnenia.

i) i) Bez ohľadu na písmeno g) je diskontnou sadzbou používanou na výpočet úrovne zvýhodnenia jednotlivých operácií začatých v súvislosti s úverovou linkou poskytnutou v rámci pomoci sadzba, ktorá bola pôvodne oznámená pre úverovú linku.

41. OBDOBIE PLATNOSTI VIAZANEJ POMOCI

a) Účastníci stanovujú podmienky viazanej pomoci, bez ohľadu na to, či sa táto pomoc týka financovania jednotlivých operácií, protokolu o pomoci, úverovej linky v rámci pomoci alebo podobnej dohody, maximálne na dva roky. V prípade protokolu o pomoci, úverovej linky v rámci pomoci alebo podobnej dohody sa obdobie platnosti začína v deň ich podpísania, pričom sa táto skutočnosť oznamuje v súlade s článkom 50. Predĺženie úverovej linky sa oznamuje tak, ako keby to bola nová operácia, pričom sa uvedie poznámka, že ide o predĺženie a že sa úverová linka obnovuje za podmienok povolených v čase oznámenia predĺženia. V prípade jednotlivých operácií vrátane operácií oznámených na základe protokolu o pomoci, úverovej linky v rámci pomoci alebo podobnej dohody sa obdobie platnosti začína v deň oznámenia záväzku v súlade s článkom 49 alebo 50.

b) Ak krajina nemá po prvýkrát oprávnenosť na 17 ročné úvery Svetovej banky, platnosť oznámených existujúcich a nových protokolov o viazanej pomoci a úverových liniek sa obmedzuje na jeden rok po dni potenciálneho preradenia do inej kategórie v súlade s postupmi stanovenými v článku 36 písm. b).

c) Obnovenie takýchto protokolov a úverových liniek je možné len za podmienok, ktoré sú v súlade s ustanoveniami článkov 36 a 37 dohody a nasleduje po: — preradení krajín do inej kategórie a — zmene v ustanoveniach dohody. Za týchto okolností sa môžu zachovať existujúce podmienky bez ohľadu na zmenu diskontnej sadzby stanovenej v článku 40.

42. VYROVNANIE

Vzhľadom na medzinárodné záväzky účastníka a v súlade s účelom dohody sa môže účastník v súlade s postupmi uvedenými v článku 45 vyrovnať finančným podmienkam ponúkaným účastníkom alebo neúčastníkom.

KAPITOLA IV

POSTUPY

ODDIEL 1

Spoločné postupy pri vývozných úveroch a pomoci v oblasti obchodu

43. OZNÁMENIA

Oznámenia požadované na základe ustanovení dohody sa zasielajú v súlade s prílohou V, pričom obsahujú informácie uvedené v tejto prílohe a ich kópia sa zasiela sekretariátu.

44. INFORMÁCIE O ŠTÁTNEJ PODPORE

a) Hneď, ako sa účastník zaviaže poskytnúť štátnu podporu, ktorú oznámil v súlade s postupmi stanovenými v článkoch 47 až 50, náležite o tejto skutočnosti informuje všetkých ostatných účastníkov, pričom na príslušnom formulári 1C v rámci Systému podávania správ veriteľmi (Creditor Reporting System – CRS) uvedie referenčné číslo oznámenia.

b) Pri výmene informácií v súlade s článkami 55 až 57 účastník informuje ostatných účastníkov o podmienkach, ktoré plánuje poskytnúť pri podpore konkrétnej operácie, a môže požiadať o podobné informácie od ostatných účastníkov.

45. POSTUPY VYROVNANIA

a) Pred vyrovnaním sa finančným podmienkam, ktoré údajne ponúka účastník alebo neúčastník podľa článkov 18 a 42, vynaloží účastník maximálne úsilie, vrátane osobných konzultácií uvedených v článku 57, aby overil, či sú tieto podmienky podporované štátom, pričom koná v súlade s týmito pravidlami: 1) Účastník oznámi všetkým ostatným účastníkom podmienky, ktoré chce podporovať, pričom sa riadi rovnakými postupmi oznamovania, aké sa vyžadujú v prípade podmienok, ktorým sa vyrovnal. V prípade vyrovnávania sa podmienkam neúčastníka sa vyrovnávajúci účastník riadi rovnakými postupmi oznamovania, aké by sa vyžadovali, keby podmienky, ktorým sa vyrovnáva, ponúkol účastník. 2) Ak by sa bez ohľadu na bod 1 v rámci príslušného postupu oznamovania vyžadovalo, aby vyrovnávajúci účastník odložil svoj záväzok až do uplynutia konečnej lehoty na predkladanie ponúk, vyrovnávajúci účastník čo najskôr zašle oznámenie o svojom zámere vykonať vyrovnanie. 3) Ak navrhujúci účastník čiastočne alebo úplne upustí od svojho úmyslu podporovať oznámené podmienky, okamžite o tejto skutočnosti informuje účastníkov.

b) Účastník, ktorý má v úmysle poskytnúť rovnaké finančné podmienky, ako sú podmienky oznámené podľa článkov 47 a 48, môže tak urobiť po uplynutí čakacej lehoty, ktorá je v nich stanovená. Účastník oznámi svoj úmysel čo najskôr.

46. OSOBITNÉ KONZULTÁCIE

a) Účastník, ktorý má oprávnené dôvody domnievať sa, že finančné podmienky ponúknuté iným účastníkom (navrhujúci účastník) sú výhodnejšie ako podmienky stanovené v dohode, informuje o tejto skutočnosti sekretariát; sekretariát tieto informácie okamžite zverejní.

b) Navrhujúci účastník vyjasní finančné podmienky svojej ponuky do dvoch pracovných dní odo dňa, keď sekretariát tieto informácie zverejnil.

c) Po vyjasnení navrhujúcim účastníkom môže ktorýkoľvek účastník požiadať sekretariát, aby do piatich pracovných dní zorganizoval osobitné konzultačné stretnutie účastníkov na prerokovanie danej záležitosti.

d) Finančné podmienky, pre ktoré sa poskytuje štátna podpora, nadobudnú účinnosť až po prijatí záverov z tohto osobitného konzultačného stretnutia účastníkov.

ODDIEL 2

Postupy pri vývozných úveroch

47. OZNÁMENIE VOPRED S PREROKOVANÍM

a) Účastník zašle oznámenie všetkým ostatným účastníkom najmenej desať kalendárnych dní pred prijatím akéhokoľvek záväzku v súlade s prílohou V k dohode, ak: — uplatniteľná kategorizácia rizika krajiny a kategória rizika kupujúceho, podľa ktorých sa počíta sadzba MPR, je kategorizácia ručiteľa z tretej strany so sídlom mimo krajiny dlžníka [t. j. určená podľa prvej zarážky článku 24 písm. e)] alebo — sa použiteľná sadzba MPR znížila prostredníctvom metódy zmiernenia rizika krajiny uvedenej v článku 30.

b) Ak počas tohto obdobia požiada ktorýkoľvek ďalší účastník o prerokovanie, navrhujúci účastník počká ďalších desať kalendárnych dní.

c) Účastník informuje všetkých ostatných účastníkov o svojom konečnom rozhodnutí, ktoré prijal po prerokovaní, s cieľom uľahčiť preskúmanie súhrnu skúseností v súlade s článkom 69. Účastníci vedú evidenciu o svojich skúsenostiach s poistnými sadzbami oznámenými v súlade s písmenom a).

48. OZNÁMENIE VOPRED

a) Účastník v súlade s prílohou V k dohode zašle oznámenie všetkým ostatným účastníkom najmenej desať kalendárnych dní pred prijatím záväzku, ak má v úmysle: 1) podporiť lehotu splatnosti dlhšiu ako päť rokov pre krajinu kategórie I, 2) poskytnúť podporu v súlade s článkom 10 písm. d) bodom 3), 3) poskytnúť podporu v súlade s článkom 13 písm. a), 4) poskytnúť podporu v súlade s článkom 14 písm. d), 5) poskytnúť podporu pre operáciu s dlžníkom/ručiteľom z krajiny kategórie 0, ktorej hodnota úveru je nad 10 miliónov SDR ( 17 ), 6) uplatniť poistnú sadzbu v súlade s druhou zarážkou článku 24 písm. e), kde sa uplatniteľná kategorizácia rizika krajiny a kategória rizika kupujúceho, podľa ktorých sa počíta sadzba MPR, určila za účasti zaradenej mnohostrannej alebo regionálnej inštitúcie vystupujúcej ako dlžník alebo ručiteľ, 7) uplatniť poistnú sadzbu v súlade s článkom 27 písm. e), kde zvolená kategória rizika kupujúceho, podľa ktorej sa počíta sadzba MPR operácie: — s iným než suverénnym dlžníkom/ručiteľom, je nižšia ako CC1 (t. j. CC0 alebo SOV+), — s iným než suverénnym dlžníkom/ručiteľom, ktorý má úver nad 5 miliónov SDR, je lepšia ako rating akreditovanej ratingovej agentúry, 8) uplatniť poistnú sadzbu v súlade s článkom 31 písm. a), kde zníženie úverového rizika kupujúceho vedie k uplatneniu faktora CEF vyššieho ako 0.

b) Ak navrhujúci účastník čiastočne alebo úplne upustí od svojho úmyslu podporovať takúto operáciu, okamžite o tejto skutočnosti informuje všetkých ostatných účastníkov.

ODDIEL 3

Postupy pri pomoci v oblasti obchodu

49. OZNÁMENIE VOPRED

a) Účastník vopred zašle oznámenie, ak má v úmysle poskytnúť štátnu podporu pre: — neviazanú pomoc v oblasti obchodu s hodnotou 2 milióny SDR alebo viac a s úrovňou zvýhodnenia menšou ako 80 %, — neviazanú pomoc v oblasti obchodu s hodnotou menšou ako 2 milióny SDR a s grantovým prvkom (podľa vymedzenia DAC) menším ako 50 %, — viazanú pomoc v oblasti obchodu s hodnotou 2 milióny SDR alebo viac a s úrovňou zvýhodnenia menšou ako 80 % alebo — viazanú pomoc v oblasti obchodu s hodnotou menšou ako 2 milióny SDR a úrovňou zvýhodnenia menej ako 50 %, okrem prípadov uvedených v článku 38 písm. a) a b), — viazanú pomoc v súlade s článkom 39 písm. d).

b) Oznámenie vopred sa zasiela najneskôr 30 pracovných dní pred uplynutím konečnej lehoty na predkladanie ponúk alebo pred prijatím záväzku, podľa toho, čo nastane skôr.

c) Ak navrhujúci účastník čiastočne alebo úplne upustí od svojho úmyslu podporovať oznámené podmienky, okamžite o tejto skutočnosti informuje všetkých ostatných účastníkov.

d) Ustanovenia tohto článku sa vzťahujú na viazanú pomoc, ktorá tvorí súčasť balíka združeného financovania, ako je uvedené v článku 35.

50. OKAMŽITÉ OZNÁMENIE

a) Účastník okamžite informuje všetkých ostatných účastníkov, t. j. do dvoch pracovných dní od prijatia záväzku, ak poskytuje štátnu podporu pre viazanú pomoc v hodnote: — 2 milióny SDR alebo viac a s úrovňou zvýhodnenia 80 % alebo viac, alebo — Menšou ako 2 milióny SDR a s úrovňou zvýhodnenia 50 % alebo viac, okrem prípadov uvedených v článku 38 písm. a) a b).

b) Účastník tiež okamžite informuje všetkých ostatných účastníkov, ak sa podpíše protokol o pomoci, úverová linka alebo podobná dohoda.

c) Oznámenie vopred sa nevyžaduje, ak má účastník v úmysle vyrovnať sa finančným podmienkam, na ktoré sa vzťahovalo okamžité oznámenie.

ODDIEL 4

Konzultačné postupy pri viazanej pomoci

51. ÚČEL KONZULTÁCIÍ

a) Účastník, ktorý má záujem o objasnenie možnej obchodnej motivácie viazanej pomoci, môže požiadať o dodanie úplného kvalitatívneho hodnotenia pomoci (podrobne pozri v prílohe IX).

b) Okrem toho môže účastník požadovať konzultácie s inými účastníkmi v súlade s článkom 52. Tieto konzultácie zahŕňajú osobné konzultácie ustanovené v článku 57 a ich cieľom je prerokovať: — Predovšetkým to, či je daná pomoc v súlade s požiadavkami článkov 36 a 37, a — ak je to potrebné aj to, či je daná pomoc oprávnená, a to aj v prípade, že nie je v súlade s požiadavkami článkov 36 a 37.

52. ROZSAH KONZULTÁCIÍ A ICH ČASOVÝ RÁMEC

a) Počas konzultácií môže účastník okrem iných údajov požadovať tieto informácie: — posúdenie podrobnej štúdie uskutočniteľnosti/hodnotenia projektu, — či existuje konkurenčná ponuka s financovaním bez zvýhodnenia alebo financovaním pomoci, — očakávaný príjem alebo úspora cudzej meny v rámci projektu, — či existuje spolupráca s mnohostrannými organizáciami, napríklad so Svetovou bankou, — či sa uskutočnila medzinárodná verejná súťaž (International Competitive Bidding – IBC), najmä či dodávateľ z darcovskej krajiny predložil najvýhodnejšiu ponuku, — vplyv na životné prostredie, — aká je účasť súkromného sektoru a — kedy boli oznámené úvery so zvýhodnením alebo úvery poskytnuté v rámci pomoci (napr. šesť mesiacov pred uplynutím konečnej lehoty na predkladanie ponúk alebo pred prijatím záväzku).

b) Po ukončení konzultácii oznámi sekretariát všetkým účastníkom zistenia týkajúce sa oboch otázok uvedených v článku 51, a to najmenej desať pracovných dní pred uplynutím konečnej lehoty na predkladanie ponúk alebo pred prijatím záväzku, podľa toho, čo nastane skôr. Ak strany zapojené do konzultácií nedosiahnu vzájomnú dohodu, sekretariát vyzve ostatných účastníkov, aby do piatich pracovných dní predložili svoje stanoviská. Sekretariát poskytne tieto stanoviská oznamujúcemu účastníkovi, ktorý by mal opätovne prehodnotiť ďalší postup, ak sa zdá, že daná pomoc nezískala jednoznačnú podporu.

53. VÝSLEDOK KONZULTÁCIÍ

a) Darca, ktorý má v úmysle v projekte pokračovať napriek tomu, že nezískal jednoznačnú podporu, vopred oznámi ostatným účastníkom svoj zámer, a to najneskôr do 60 kalendárnych dní po ukončení konzultácií, t. j. po tom, čo bolo schválené konečné rozhodnutie predsedu. Darca zašle generálnemu tajomníkovi OECD list, v ktorom ho informuje o výsledkoch konzultácií a v ktorom zároveň objasní aké nadradené národné záujmy nesúvisiace s obchodom si vyžadujú poskytnutie takejto pomoci. Účastníci očakávajú, že k tomu dôjde len vo výnimočných a zriedkavých prípadoch..

b) Darca okamžite oznámi účastníkom, že generálnemu tajomníkovi OECD zaslal list, pričom kópiu tohto listu pripojí k oznámeniu. Darca ani žiadny iný účastník neprijme záväzok týkajúci sa viazanej pomoci skôr ako desať pracovných dní od odoslania tohto oznámenia účastníkom. V prípade projektov, pri ktorých sa počas konzultačného procesu zistili konkurenčné obchodné ponuky, sa uvedená lehota desiatich pracovných dní predlžuje na 15 dní.

c) Sekretariát monitoruje priebeh a výsledky konzultácií.

ODDIEL 5

Výmena informácií o vývozných úveroch a pomoci v oblasti obchodu

54. KONTAKTNÉ MIESTA

Akákoľvek komunikácia prebieha medzi určenými kontaktnými miestami v každej krajine elektronickou formou, napr. prostredníctvom systému OLIS, a je považovaná za dôvernú.

55. ROZSAH ŽIADOSTÍ O INFORMÁCIE

a) Účastník si môže od iného účastníka vyžiadať jeho stanovisko k tretej krajine, inštitúcii v tretej krajine alebo k určitému spôsobu obchodovania.

b) Účastník, ktorý dostane žiadosť o štátnu podporu, môže žiadať informácie od iného účastníka, pričom uvedie, aké najvýhodnejšie úverové podmienky by bol žiadajúci účastník ochotný poskytnúť.

c) Ak sa žiadosť o informácie posiela viac ako jednému účastníkovi, musí obsahovať zoznam adresátov.

d) Kópia všetkých žiadostí o informácie sa zasiela sekretariátu.

56. ROZSAH ODPOVEDÍ

a) Účastník, ktorému je adresovaná žiadosť o informácie, odpovie do siedmich kalendárnych dní a poskytne čo najviac informácií. V odpovedi poskytne čo najpresnejší obsah rozhodnutí, ktoré pravdepodobne prijme. V prípade potreby zašle čo najskôr úplné znenie svojej odpovede. Kópie odpovede zašle aj ostatným adresátom žiadosti o informácie a sekretariátu.

b) Ak sa odpoveď na žiadosť o informácie stane následne neplatnou, a to napríklad z dôvodu, že: — bola predložená, zmenená alebo stiahnutá žiadosť o podporu alebo — sa zvažujú iné podmienky, okamžite sa zašle nová odpoveď a jej kópia sa zašle všetkým ostatným adresátom žiadosti o informácie a sekretariátu.

57. OSOBNÉ KONZULTÁCIE

a) Účastník odsúhlasí žiadosti o osobné konzultácie do desiatich pracovných dní.

b) Žiadosť o osobné konzultácie sa oznámi účastníkom a neúčastníkom. Konzultácie sa uskutočnia čo najskôr po uplynutí lehoty desiatich pracovných dní.

c) Predseda koordinuje so sekretariátom akékoľvek nasledujúce potrebné kroky, napríklad spoločné stanovisko. Sekretariát okamžite zverejní výsledok konzultácií.

58. POSTUPY SÚVISIACE S PRIJÍMANÍM SPOLOČNÉHO STANOVISKA A FORMA SPOLOČNÉHO STANOVISKA

a) Návrhy na spoločné stanovisko sa posielajú len na sekretariát. Návrh na spoločné stanovisko sa posiela všetkým účastníkom, a ak ide o viazanú pomoc, posiela sekretariát takýto návrh na všetky kontaktné miesta Výboru pre rozvojovú pomoc (DAC). V registri spoločných stanovísk na výveske OLIS sa neuvádza, od ktorého účastníka pochádza. Sekretariát to však môže účastníkovi alebo členovi DAC na požiadanie ústne oznámiť. Sekretariát vedie evidenciu týchto žiadostí.

b) V návrhu na spoločné stanovisko je uvedený dátum a má túto formu: — referenčné číslo, za ktorým nasleduje označenie „Spoločné stanovisko“, — názov dovážajúcej krajiny a meno kupujúceho, — názov a čo najpresnejší opis projektu umožňujúci jeho jasnú identifikáciu, — podmienky, ktoré predpokladá navrhujúca krajina, — návrh na spoločné stanovisko, — štátna príslušnosť a mená predkladateľov známych konkurenčných ponúk, — konečná lehota na predkladanie obchodných a finančných ponúk a číslo verejnej súťaže, ak je známe a — ďalšie relevantné informácie vrátane dôvodov na predloženie návrhu na spoločné stanovisko, dostupnosti projektových štúdií a/alebo mimoriadnych okolností.

c) Návrh na spoločné stanovisko vypracovaný v súlade s článkom 36 písm. b) bodom 4 sa zasiela na sekretariát a kópie sa zasielajú ostatným účastníkom. Účastník predkladajúci návrh na spoločné stanovisko poskytne podrobné vysvetlenie dôvodov, prečo by podľa jeho názoru zaradenie danej krajiny do určitej kategórie malo byť odlišné od zaradenia určeného podľa postupu uvedeného v článku 36 písm. b).

d) Sekretariát zverejní odsúhlasené spoločné stanoviská.

59. ODPOVEDE NA NÁVRHY NA SPOLOČNÉ STANOVISKO

a) Odpovede sa posielajú do 20 kalendárnych dní, odporúča sa však, aby účastníci odpovedali na návrh na spoločné stanovisko čo najskôr.

b) Odpoveďou môže byť žiadosť o ďalšie informácie, prijatie, odmietnutie, návrh úpravy spoločného stanoviska alebo alternatívny návrh na spoločné stanovisko.

c) Ak účastník oznámi, že nezaujme žiadne stanovisko, pretože sa na neho vo veci pomoci projektu neobrátil ani vývozca, ani orgány prijímajúcej krajiny, považuje sa to za prijatie návrhu na spoločné stanovisko.

60. PRIJATIE SPOLOČNÉHO STANOVISKA

a) Po uplynutí lehoty 20 kalendárnych dní informuje sekretariát všetkých účastníkov o stave návrhu na spoločné stanovisko. Ak spoločné stanovisko neprijali všetci účastníci, avšak žiaden účastník ho neodmietol, návrh zostáva otvorený ďalších osem kalendárnych dní.

b) Po uplynutí tejto dodatočnej lehoty sa má za to, že účastník, ktorý návrh na spoločné stanovisko výslovne neodmietol, tento návrh prijal. Ktorýkoľvek účastník vrátane navrhujúceho účastníka však môže spoločné stanovisko prijať len s podmienkou, že ho výslovne prijme jeden alebo viacerí účastníci.

c) Ak účastník neprijme jeden alebo viac prvkov spoločného stanoviska, má sa za to, že prijíma všetky ostatné prvky spoločného stanoviska. Predpokladá sa, že toto čiastočné prijatie môže viesť ostatných účastníkov k zmene postoja k navrhovanému spoločnému stanovisku. Všetci účastníci môžu voľne ponúknuť podmienky, na ktoré sa spoločné stanovisko nevzťahuje, alebo sa týmto podmienkam vyrovnať.

d) Spoločné stanovisko, ktoré nebolo prijaté, sa môže prehodnotiť na základe postupov stanovených v článkoch 58 a 59. Za týchto okolností účastníci nie sú viazaní svojím pôvodným rozhodnutím.

61. NEDOSIAHNUTIE DOHODY O SPOLOČNOM STANOVISKU

Ak sa navrhujúci účastník a účastník, ktorý navrhol úpravu spoločného stanoviska alebo alternatívny návrhu, nemôžu dohodnúť na spoločnom stanovisku v dodatočnej lehote ôsmich kalendárnych dní, táto lehota sa po ich vzájomnom súhlase môže predĺžiť. Sekretariát o každom takomto predĺžení lehoty informuje všetkých účastníkov.

62. NADOBUDNUTIE ÚČINNOSTI SPOLOČNÉHO STANOVISKA

Sekretariát informuje všetkých účastníkov buď o tom, že spoločné stanovisko nadobudne účinnosť, alebo o tom, že bolo zamietnuté. Spoločné stanovisko nadobudne účinnosť tretím kalendárnym dňom po tomto oznámení. Sekretariát vedie v systéme OLIS priebežne aktualizovaný zoznam všetkých spoločných stanovísk, ktoré boli schválené alebo o ktorých sa ešte nerozhodlo.

63. DOBA PLATNOSTI SPOLOČNÉHO STANOVISKA

a) Prijaté spoločné stanovisko platí dva roky od nadobudnutia účinnosti, ak sekretariát nedostane oznámenie, že už nie je aktuálne a že takýto názor majú všetci účastníci. Spoločné stanovisko zostáva v platnosti počas ďalších dvoch rokov, ak niektorý z účastníkov požiada o predĺženie do 14 kalendárnych dní od pôvodného dňa uplynutia platnosti. Ďalšie predĺženia je možné schváliť prostredníctvom toho istého postupu. Spoločné stanovisko prijaté v súlade s článkom 36 písm. b) bodom 4 je platné, kým nie sú k dispozícii údaje Svetovej banky na nasledujúci rok.

b) Sekretariát monitoruje stav spoločných stanovísk a poskytuje účastníkom zodpovedajúce informácie pomocou zoznamu pod názvom „Stav platných spoločných stanovísk“, ktorý sa vedie v systéme OLIS. To znamená, že sekretariát okrem iného: — dopĺňa zoznam o nové spoločné stanoviská, ktoré prijali účastníci, — aktualizuje deň uplynutia platnosti v prípade, ak niektorý účastník požiada o predĺženie platnosti, — odstraňuje spoločné stanoviská, ktorých platnosť uplynula, a — každý štvrťrok vydáva zoznam spoločných stanovísk, ktorých platnosť má uplynúť v nasledujúcom štvrťroku.

ODDIEL 6

Vykonávacie ustanovenia týkajúce sa oznamovania minimálnych úrokových sadzieb (CIRR)

64. OZNAMOVANIE MINIMÁLNYCH ÚROKOVÝCH SADZIEB

a) Sadzby CIRR pre jednotlivé meny, ktoré sa určujú podľa ustanovení článku 20, sa posielajú elektronickou formou najmenej raz mesačne sekretariátu, ktorý ich rozosiela všetkým účastníkom.

b) Takéto oznámenie sa doručí sekretariátu najneskôr päť dní po skončení každého mesiaca, ktorého sa dané informácie týkajú. Sekretariát potom okamžite informuje všetkých účastníkov o uplatňovaných sadzbách a zverejní ich.

65. NADOBUDNUTIE ÚČINNOSTI ÚROKOVÝCH SADZIEB

Akékoľvek zmeny úrokových sadzieb nadobúdajú účinnosť pätnásty deň po skončení každého mesiaca.

66. OKAMŽITÉ ZMENY ÚROKOVÝCH SADZIEB

V prípade, že si vývoj na trhu vyžiada oznámenie úpravy sadzby CIRR v priebehu mesiaca, upravená sadzba nadobúda účinnosť desať dní po doručení tohto oznámenia sekretariátu.

ODDIEL 7

Prehodnocovanie

67. PRAVIDELNÉ PREHODNOCOVANIE DOHODY

a) Účastníci pravidelne prehodnocujú fungovanie dohody. V rámci tohto prehodnocovania účastníci skúmajú okrem iného postupy súvisiace s oznamovaním, uplatňovanie a fungovanie systému diferencovanej diskontnej sadzby (DDR), pravidlá a postupy súvisiace s viazanou pomocou, otázky súvisiace s vyrovnávaním, predchádzajúce záväzky a možnosti rozšírenia počtu účastníkov dohody

b) Pri tomto prehodnocovaní sa vychádza z informácií poskytnutých účastníkmi na základe ich skúseností a z návrhov účastníkov na zlepšenie fungovania a účinnosti dohody. Účastníci zohľadňujú ciele dohody a existujúcu ekonomickú a menovú situáciu. Informácie a návrhy, ktoré chcú účastníci poskytnúť v súvislosti s týmto prehodnocovaním, musia byť sekretariátu doručené najneskôr 45 kalendárnych dní pred dňom prehodnocovania.

68. PREHODNOCOVANIE MINIMÁLNYCH ÚROKOVÝCH SADZIEB

a) Účastníci pravidelne prehodnocujú systém určovania sadzieb CIRR s cieľom zabezpečiť, aby oznamované sadzby odrážali existujúce trhové podmienky a spĺňali ciele, ktorých dosiahnutie sa stanovením týchto sadzieb sledovalo. Toto prehodnocovanie sa týka aj marže, ktorá sa pripočítava pri uplatňovaní týchto sadzieb.

b) Účastník môže podať predsedovi účastníkov odôvodnenú žiadosť o mimoriadne prehodnotenie v prípade, ak tento účastník zastáva názor, že sadzba CIRR pre jednu alebo viac ako jednu menu už neodráža existujúce trhové podmienky.

69. PREHODNOCOVANIE MINIMÁLNYCH POISTNÝCH SADZIEB A SÚVISIACE OTÁZKY

Účastníci pravidelne monitorujú a prehodnocujú všetky aspekty pravidiel a postupov týkajúcich sa poistného. Toto prehodnocovanie sa týka:

a) metodiky kategorizácie krajín podľa rizika a metodiky posudzovania rizika suverénneho dlžníka s cieľom posúdiť ich opodstatnenosť na základe skúseností,

b) výšky sadzieb MPR s cieľom zabezpečiť, aby boli aj naďalej presným meradlom úverového rizika, pri zohľadnení vlastných skúseností inštitúcií poskytujúcich štátom podporované vývozne úvery, ako aj informácií zo súkromného trhu o oceňovaní úverového rizika,

c) diferenciácie sadzieb MPR, ktoré zohľadňujú rozdielnu kvalitu produktov v oblasti vývozných úverov a percenta poskytovaného krytia, a

d) súboru skúseností týkajúcich sa zmierňovania rizika krajiny a zníženia úverového rizika kupujúceho a ďalšej opodstatnenosti a primeranosti ich osobitného vplyvu na sadzby MPR.









PRÍLOHA I

SEKTOROVÝ DOHOVOR O VÝVOZNÝCH ÚVEROCH NA LODE

KAPITOLA I

Rozsah pôsobnosti sektorového dohovoru

1. ÚČASŤ

Účastníci sektorového dohovoru sú: Austrália, Európska únia, Japonsko, Kórea, Nový Zéland a Nórsko.

2. ROZSAH PÔSOBNOSTI

Tento sektorový dohovor, ktorý dopĺňa dohodu, stanovuje osobitné usmernenia pre štátom podporované vývozné úvery týkajúce sa vývozných zmlúv na:

a) akékoľvek nové námorné plavidlo s tonážou 100 BRT a viac používané na dopravu tovaru alebo osôb, alebo na výkon špecializovanej služby (napríklad rybárske lode, lode na spracovanie rýb, ľadoborce a bagrovacie lode, ktoré majú na základe svojho stáleho pohonu a riadenia všetky vlastnosti vlastnej spôsobilosti k plavbe na šírom mori), remorkéry s výkonom 365 kW a viac a nedokončené trupy plavidiel, ktoré sú plavby schopné a pojazdné. Tento sektorový dohovor sa nevzťahuje na vojenské plavidlá. Dohovor sa nevzťahuje ani na plávajúce doky a mobilné jednotky používané mimo pobrežia, ak by však vznikli problémy v spojitosti s vývoznými úvermi na tieto zariadenia, účastníci sektorového dohovoru (ďalej len „účastníci”) môžu po zohľadnení opodstatnených žiadostí účastníkov rozhodnúť, že sa na ne dohovor bude vzťahovať,

b) akúkoľvek prestavbu lode. Prestavba lode znamená akúkoľvek prestavbu námorných plavidiel s tonážou viac ako 1 000 BRT pod podmienkou, že v dôsledku prestavby sa radikálne zmení druh prepravovaného lodného nákladu, trup lode a pohonný systém.

1) Hoci plavidlá typu vznášadiel nespadajú do rozsahu pôsobnosti tohto sektorového dohovoru, účastníci smú poskytovať vývozné úvery na vznášadlá za rovnakých podmienok, aké sú stanovené v tomto sektorovom dohovore. Zaväzujú sa, že túto možnosť budú uplatňovať zriedkavo a neposkytovať takéto úverové podmienky pre vznášadlá v prípadoch, v ktorých sa zistí, že za podmienok tohto sektorového dohovoru neexistuje žiadna hospodárska súťaž. 2) V tomto sektorovom dohovore je pojem „vznášadlo“ definovaný takto: obojživelné vozidlo s viac ako 100 tonami, ktoré je navrhnuté tak, aby bolo v plnej miere nadnášané vzduchom vyháňaným z vozidla a vytvárajúcim pretlak udržiavaný v priestore ohraničenom pružným plášťom okolo okraja vozidla a zemským alebo vodným povrchom pod vozidlom, a ktoré je možné poháňať a riadiť vrtuľami alebo vzduchom privádzaným potrubím od dúchadiel alebo podobných zariadení. 3) Má sa za to, že poskytovanie vývozných úverov za podmienok rovnocenných podmienkam stanoveným v tomto sektorovom dohovore by malo byť obmedzené na tie vznášadlá, ktoré sa používajú na námorných trasách a nie na pozemných trasách, okrem príjazdových trás k zariadeniam terminálov nachádzajúcich sa vo vzdialenosti najviac jedného kilometra od vody. c)

KAPITOLA II

Ustanovenia týkajúce sa vývozných úverov a viazanej pomoci

3. MAXIMÁLNA LEHOTA SPLATNOSTI

Maximálna lehota splatnosti bez ohľadu na kategorizáciu krajiny je 12 rokov po dodávke.

4. PLATBA V HOTOVOSTI

Účastníci požadujú pri dodávke platbu v hotovosti v minimálnej výške 20 % zmluvnej ceny.

5. SPLÁCANIE ISTINY A PLATBA ÚROKOV

a) Suma istiny vývozného úveru sa spláca v rovnakých splátkach v pravidelných intervaloch, ktoré sú zvyčajne šesť mesiacov a maximálne 12 mesiacov.

b) Úroky sa platia minimálne každých šesť mesiacov a prvá platba úrokov sa vykoná najneskôr šesť mesiacov po dni začatia čerpania úveru.

c) V prípade vývozných úverov poskytnutých na podporu lízingovej operácie sa namiesto rovnakých splátok istiny, ako sú stanovené v písmene a), môžu uplatňovať rovnaké kombinované splátky istiny a úrokov.

d) Úroky dlžné po dni začatia čerpania úveru sa nekapitalizujú.

e) Účastník tohto sektorového dohovoru, ktorý má v úmysle poskytnúť podporu pre platbu úrokov za iných podmienok ako podmienky uvedené v písmene b), zašle oznámenie vopred najmenej desať kalendárnych dní pred prijatím akéhokoľvek záväzku v súlade s prílohou V k dohode.

6. MINIMÁLNA POISTNÉ SADZBY

Ustanovenia dohody o referenčných minimálnych poistných sadzbách sa neuplatnia, kým tieto ustanovenia nepreskúmajú účastníci tohto sektorového dohovoru.

7. PROJEKTOVÉ FINANCOVANIE

Ustanovenia článku 7 a prílohy X k dohode sa neuplatnia, kým tieto ustanovenia nepreskúmajú účastníci tohto sektorového dohovoru.

8. POMOC

Každý účastník, ktorý chce poskytnúť pomoc, musí okrem dodržiavania ustanovení dohody potvrdiť, že daná loď sa v priebehu lehoty splatnosti nevyužíva na základe verejnej registrácie a že bola poskytnutá príslušná záruka, že konečný vlastník má sídlo v krajine príjemcu, že nie je nefunkčnou dcérskou spoločnosťou zahraničnej spoločnosti a že sa zaviazal, že nepredá túto loď bez súhlasu vlády.

KAPITOLA III

Postupy

9. OZNAMOVANIE

Na účel transparentnosti každý účastník okrem ustanovení dohody a systému hlásení veriteľov IBRD/Berne Union/OECD (IBRD/Berne Union/OECD Creditor Reporting System) poskytuje každoročne informácie o svojom systéme poskytovania štátnej podpory a o prostriedkoch vykonávania tohto sektorového dohovoru vrátane platných schém.

10. PREHODNOCOVANIE

a) Tento sektorový dohovor sa prehodnocuje každoročne alebo na žiadosť ktoréhokoľvek účastníka v rámci pracovnej skupiny OECD pre lodiarsky priemysel a pre účastníkov dohody sa vypracováva správa.

b) Na uľahčenie nadväznosti a súladu medzi dohodou a týmto sektorovým dohovorom a pri zohľadnení povahy lodiarskeho priemyslu účastníci tohto sektorového dohovoru a dohody budú podľa potreby konzultovať a koordinovať svoje činnosti.

c) Keď účastníci dohody rozhodnú o jej zmene, účastníci tohto sektorového dohovoru (ďalej len „účastníci“) toto rozhodnutie preskúmajú a posúdia jeho závažnosť pre tento sektorový dohovor. Až do ukončenia tohto posudzovania sa tieto zmeny a doplnenia dohody neuplatňujú na tento sektorový dohovor. V prípade, že účastníci môžu prijať tieto zmeny a doplnenia dohody, túto skutočnosť oznámia písomne účastníkom dohody. V prípade, že účastníci tieto zmeny a doplnenia dohody nemôžu prijať, pokiaľ ide o ich uplatnenie v lodiarskom priemysle, informujú účastníkov dohody o svojich námietkach a vedú s nimi konzultácie s cieľom dospieť k riešeniu problémov. V prípade, že sa medzi týmito dvomi skupinami nedosiahne dohoda, názory účastníkov, pokiaľ ide o uplatnenie týchto zmien a doplnení v lodiarskom priemysle, majú prednosť.









Dodatok

Záväzky na budúcu prácu

Okrem uplatňovania ustanovení kapitoly „Budúca práca“ dohody sa účastníci tohto sektorového dohovoru dohodli, že:

a) vypracujú orientačný zoznam typov lodí, ktoré sa vo všeobecnosti považujú za obchodne neživotaschopné, so zreteľom na ustanovenia týkajúce sa viazanej pomoci ustanovené v dohode,

b) posúdia ustanovenia dohody, ktoré sa týkajú referenčných minimálnych poistných sadzieb, s cieľom začleniť ich do tohto sektorového dohovoru,

c) na základe vývoja príslušných medzinárodných rokovaní prediskutujú zaradenie iných ustanovení o minimálnych úrokových sadzbách vrátane osobitných sadzieb CIRR a pohyblivých sadzieb,

d) posúdia, či sa na tento sektorový dohovor vzťahujú ustanovenia dohody týkajúce sa projektového financovania,

e) prediskutujú, či je možné uplatniť: — dátum prvej splátky istiny, — princíp váženej priemernej doby splácania v súvislosti so splátkovým profilom uvedeným v článku 5 tohto sektorového dohovoru.









PRÍLOHA II

SEKTOROVÝ DOHOVOR O VÝVOZNÝCH ÚVEROCH NA JADROVÉ ELEKTRÁRNE

KAPITOLA I

Rozsah pôsobnosti sektorového dohovoru

1. ROZSAH PÔSOBNOSTI

a) Tento sektorový dohovor obsahuje ustanovenia, ktoré sa vzťahujú na štátom podporované vývozné úvery týkajúce sa zmlúv: 1) o vývoze plnohodnotných jadrových elektrární alebo ich častí, ktoré zahŕňajú všetky komponenty, zariadenie, materiál a služby vrátane odbornej prípravy zamestnancov, ktoré sú priamo potrebné na vybudovanie takýchto jadrových elektrární a na ich uvedenie do prevádzky, 2) o modernizácii jestvujúcich jadrových elektrární v prípadoch, ak možno predpokladať, že celková hodnota modernizácie bude najmenej 80 milión SDR a ekonomická životnosť elektrárne sa predĺži najmenej o poskytnuté obdobie splácania. Ak ktorékoľvek z týchto kritérií nie sú splnené, platia podmienky dohody, 3) o dodávkach jadrového paliva a jeho obohacovaní, 4) o zabezpečení nakladania s vyhoreným palivom.

b) Tento sektorový dohovor sa nevzťahuje na: 1) položky nachádzajúce sa za hranicami areálu jadrovej elektrárne, za ktoré obyčajne zodpovedá kupujúci, predovšetkým na náklady súvisiace s technickou prípravou pozemku, s cestami, stavbárskym mestečkom, silnoprúdovým vedením, vonkajšou rozvodňou ( 18 ) a dodávkou vody, ani na náklady súvisiace s procesom úradného schvaľovania (napr. územné rozhodnutie, stavebné povolenie, povolenie na zásielku paliva) v krajine kupujúceho), 2) rozvodne, transformátory a prenosové vedenia nachádzajúce sa za hranicami areálu jadrovej elektrárne, 3) štátnu podporu poskytovanú na vyradenie jadrovej elektrárne z prevádzky.

KAPITOLA II

Ustanovenia týkajúce sa vývozných úverov a pomoci v oblasti obchodu

2. MAXIMÁLNE LEHOTY SPLATNOSTI

a) Maximálna lehota splatnosti tovarov a služieb uvedených v ustanoveniach článku 1 písm. a) bodoch 1 a 2 je 18 rokov.

b) Maximálna lehota splatnosti pre počiatočnú zásielku paliva je štyri roky od dodania. Maximálna lehota splatnosti pre následné zásielky jadrového paliva je dva roky od dodania.

c) Maximálna lehota splatnosti pre likvidáciu vyhoreného paliva je dva roky.

d) Maximálna lehota splatnosti pre obohacovanie paliva a nakladanie s vyhoreným palivom je päť rokov.

3. SPLÁCANIE ISTINY A PLATBA ÚROKOV

a) Účastníci uplatňujú profil splácania istiny a platby úrokov, ako je určený v nasledujúcom bode 1 alebo 2: 1) Istina sa spláca v rovnakých splátkach. 2) Istina sa spláca spoločne s platbami úrokov v rovnakých splátkach.

b) Istina sa spláca a úroky sa platia v nie kratších intervaloch ako šesť mesiacov a prvá splátka istiny a platba úrokov sa uskutočnia najneskôr šesť mesiacov po dni začatia čerpania úveru.

c) Vo výnimočnom a riadne odôvodnenom prípade sa štátna podpora na tovary a služby uvedené v článku 1 písm. a) bodoch 1 a 2 tohto dohovoru môže poskytovať za iných podmienok, ako sú podmienky uvedené v písmenách a) až b). Poskytovanie takejto podpory je podmienené časovou nerovnováhou medzi dostupnosťou prostriedkov pre dlžníka a profilom dlhovej služby dostupným podľa harmonogramu splácania v rovnakých polročných splátkach, pričom musia byť splnené nasledujúce kritériá: 1) Maximálna lehota splatnosti je 15 rokov. 2) Žiadna jednotlivá splátka istiny alebo skupina splátok istiny za šesťmesačné obdobie neprekročí 25 % sumy istiny úveru. 3) Istina sa spláca minimálne každých 12 mesiacov. Prvá splátka istiny sa vykoná najneskôr 12 mesiacov po dni začatia čerpania úveru a 12 mesiacov po dni začatia čerpania úveru musia byť splatené najmenej 2 % sumy istiny úveru. 4) Úroky sa platia minimálne každých 12 mesiacov a prvá platba úrokov sa vykoná najneskôr šesť mesiacov po dni začatia čerpania úveru. 5) Maximálna vážená priemerná doba splácania nesmie prekročiť deväť rokov.

d) Úroky dlžné po dni začatia čerpania úveru nie sú predmetom kapitalizácie.

4. STANOVENIE SADZIEB CIRR

Sadzby CIRR uplatňované na štátnu finančnú podporu poskytnutú v súlade s ustanoveniami tohto sektorového dohovoru sa stanovujú pomocou nasledujúcich základných sadzieb a marží:







Lehota splatnosti (v rokoch) Nové jadrové elektrárne (1) Všetky ostatné zmluvy (2) Základná sadzba (štátne dlhopisy) Marža (bázické body) Základná sadzba (štátne dlhopisy) Marža (bázické body) < 11 Príslušná sadzba CIRR v súlade s článkom 20 dohody. 11 až 12 7 rokov 100 7 rokov 100 13 8 rokov 120 7 rokov 120 14 9 rokov 120 8 rokov 120 15 9 rokov 120 8 rokov 120 16 10 rokov 125 9 rokov 120 17 10 rokov 130 9 rokov 120 18 10 rokov 130 10 rokov 120 (1) Odkaz na článok 1 písm. a) bod 1). (2) Odkaz na článok 1 písm. a) bod 2 až 4.

5. OPRÁVNENÉ MENY

Na štátnu finančnú podporu sú oprávnené meny, ktoré sú voľne zameniteľné a ku ktorým existujú dostupné údaje potrebné na stanovenie minimálnych úrokových sadzieb uvedených v článku 4 a článku 20 dohody pre lehotu splatnosti menej ako 11 rokov.

6. ŠTÁTNA PODPORA NA JADROVÉ PALIVO A SLUŽBY SÚVISIACE S JADROVÝM PALIVOM

Bez toho, aby boli dotknuté ustanovenia článku 7, účastníci neposkytujú bezplatné jadrové palivo ani služby.

7. POMOC

Účastníci neposkytujú pomoc.

KAPITOLA III

Postupy

8. OZNÁMENIE VOPRED

a) Účastník v súlade s článkom 48 dohody zašle oznámenie vopred najmenej desať kalendárnych dní pred prijatím akéhokoľvek záväzku, ak má v úmysle poskytnúť podporu v súlade s ustanoveniami tohto sektorového dohovoru.

b) Ak oznamujúci účastník má v úmysle poskytnúť podporu s lehotou splatnosti nad 15 rokov a/alebo v súlade s článkom 3 písm. c), počká ďalších desať kalendárnych dní, ak počas pôvodných desiatich kalendárnych dní iný účastník požiadal o rokovanie.

c) Účastník informuje všetkých ostatných účastníkov o svojom konečnom rozhodnutí po rokovaní s cieľom uľahčiť preskúmanie súhrnu skúseností.

KAPITOLA IV

Prehodnocovanie

9. BUDÚCA PRÁCA

Účastníci sa dohodli, že do konca roka 2009 preskúmajú nasledujúce otázky:

a) režim minimálnej pohyblivej úrokovej sadzby,

b) maximálna výška štátnej podpory na miestne náklady.

10. PREHODNOCOVANIE A MONITOROVANIE

Účastníci pravidelne prehodnotia ustanovenia sektorového dohovoru, a to najneskôr do konca roku 2013, t. j. štvrtého kalendárneho roka nasledujúceho po dni nadobudnutia účinnosti tohto sektorového dohovoru.









PRÍLOHA III

SEKTOROVÝ DOHOVOR O VÝVOZNÝCH ÚVEROCH NA CIVILNÉ LIETADLÁ

ČASŤ 1

VŠEOBECNÉ USTANOVENIA

1. ÚČEL

a) Účelom tohto sektorového dohovoru je poskytnúť rámec pre predvídateľné, jednotné a transparentné využívanie štátom podporovaných vývozných úverov na predaj alebo prenájom lietadiel a iných tovarov a služieb uvedených v článku 4 písm. a). Účelom sektorového dohovoru je podporovať rovnaké podmienky pre takéto vývozné úvery s cieľom podporiť hospodársku súťaž medzi vývozcami na základe kvality a ceny vyvážaného tovaru a služieb, a nie na základe najvýhodnejších štátom podporovaných finančných podmienok.

b) V tomto sektorovom dohovore sú stanovené najpriaznivejšie podmienky, za ktorých možno poskytnúť štátom podporované vývozné úvery.

c) Na účely dosiahnutia tohto cieľa má sektorový dohovor dosiahnuť rovnovážny stav, ktorý na všetkých trhoch: 1) vyrovnáva podmienky hospodárskej súťaže medzi účastníkmi v oblasti financovania, 2) neutralizuje štátnu podporu medzi účastníkmi, ktorá pôsobí ako faktor pri výbere medzi konkurenčnými tovarmi a službami uvedenými v článku 4 písm. a), a 3) zamedzuje narušeniu hospodárskej súťaže medzi účastníkmi tohto sektorového dohovoru a inými zdrojmi financovania.

d) Účastníci tohto sektorového dohovoru (účastníci), uznávajú, že ustanovenia zahrnuté v tomto sektorovom dohovore boli vypracované výhradne na účely tohto sektorového dohovoru a že nemajú vplyv na ostatné časti Dohody o štátom podporovaných vývozných úveroch (dohody) a ich vývoj.

2. ŠTATÚT

Tento sektorový dohovor predstavuje džentlmenskú dohodu medzi jeho účastníkmi a tvorí prílohu III k dohode. Je neoddeliteľnou súčasťou dohody a nahrádza sektorový dohovor, ktorý nadobudol účinnosť v júli 2007.

3. ÚČASTNÍCI

Účastníkmi v súčasnosti sú: Austrália, Brazília, Kanada, Európska únia, Japonsko, Kórea, Nový Zéland, Nórsko, Švajčiarsko a Spojené štáty. Neúčastník sa môže stať účastníkom v súlade s postupmi uvedenými v prílohe I.

4. ROZSAH PÔSOBNOSTI

a) Tento sektorový dohovor sa uplatňuje na všetku štátnu podporu poskytovanú vládou alebo v mene vlády s obdobím splatnosti dva roky alebo viac na vývoz tohto tovaru a služieb: 1) nové civilné lietadlá a v nich nainštalované motory vrátane zariadenia dodaného kupujúcim, 2) použité, prestavané a renovované civilné lietadlá a v nich nainštalované mo